text:
Bikunze kuba bikenewe cyane ko wohereza document, ikagera kuwo yagenewe imeze neza nkuko wayiteguye
Ibikenewe:
•kuba ugira email, warayafinguje kandi ishobora kwakira no koherereza
•Kugira document wabitse kuri mudasobwa yawe.
Kurikiranya intambwe zikurikira:
Intambwe ya 1: Injira muri email yawe wafunguje (Log In).
Intambwe ya 2: Ukande Compose. Ushobora no kujya kuri email wakiriye ukayifungura ugakanda incuro ebyiri ahanditse Reply ubikora iyo ushaka gusubiza umuntu wakwandikiye.
Intambwe ya 3: Hazafunguka aho wakwandikira umuntu, andikamo email y`umuntu ushaka kwandikira ahanditse ‘To:’ Nyuma wandike impamvu itumye umwandikira (Gusuhuza) ahanditse ‘Subject’ Hasi yaho wandike ubutumwa wamugeneye.
Intambwe ya 4: Ukande hasi ahari akantu gakurikira ka “attachment”
Intambwe ya 5: Ukimara gukandaho, uzahita utangira ushaka (browse) aho wabitse ya document yawe muri mudasobwa kugeza ubwo uyibonye, nuyibona uzayikandeho hafunguke idirishya ukande ahanditse open , ibi bizatuma ya document yawe ijya muri ya email wandikaga..
Intambwe ya 6: Uzamenya niba ya document yawe yagiye muri email wandikaga, iyo yagiyeho ubibona mu ibara ry’ubururu ifite rya zina yitwaga kuri mudasobwa.
Intambwe ya 7: Niba ushaka koherereza indi document icyarimwe kurikiza ibyo wakoze ku Intambwe ya 4 niya 5.
Intambwe ya 8: Numara kugenzura ko ibyo ushaka kubwira uwo wandikiraga wabitunganyije neza (Wanditse neza email ye, impamvu, ibigize email na ya document ko wayishyizemo), Ukande Send.
izo ntambwe zose kandi zigaragarira no kuriyo foto iri haruguru.


c: text/html

text:
MINISANTE yasabye amashyaka ubufatanye mu kurandura ibiyobyabwenge
Yanditswe na Mutungirehe Samuel
Minisiteri y’Ubuzima yagaragarije abagize Ihuriro ry’Igihugu nyunguranabitekerezo ry’imitwe ya Politiki (NFPO) ko kurwanya ibiyobyabwenge bisaba ubufatanye bw’inzego zose.
Iyi minisiteri (MINISANTE) yasobanuye ko abayoboye imitwe ya politiki igera ku mbaga y’Abanyarwanda bakwiye kubigira ibyabo mu bikorwa bya buri munsi.
Byagarutsweho mu kiganiro Umunyamabanga wa Leta muri MINISANTE, Dr. Ndimubanzi Patrick, yagiranye n’abagize imitwe ya Politiki, kuri uyu wa 11 Ukwakira 2018, ku ngamba za Leta mu guhangana n’ikoreshwa, icuruzwa n’ikwirakwizwa ry’ibiyobyabwenge, hagaragazwa urugendo rumaze rukorwa n’ibigiye gukorwa mu guca burundu ibiyobyabwenge.
Yagize ati: “Buri rwego rubifitemo uruhare; umuturage afitemo uruhare, abantu bafite uruhare ku baturage nk’abanyamadini n’abandi bayoboye abandi, abantu babifitemo uruhare ku buryo namwe bigiye muri gahunda z’abantu muhagarariye, tugahaguruka nk’igihugu twese hamwe nta gishobora kutunanira.”
Dr. Ndimubanzi yakomeje yibutsa abagize imitwe ya politiki ko urwo rugamba rudashobora kurangira umunsi umwe, bisaba guhozaho.
Ati: “Ni ukuvuga ko tugomba guhozaho, ntibibe ubukangurambaga twese duhagurukira noneho ngo bisinzire; bigomba kuba ari ibintu bihoraho, bikazafata imyaka, ikibazo kikagabanuka noneho tugakora uko dushoboye kugira ngo dukumire ntibyongere kugaruka.”
Dr. Ndimubanzi yabwiye itangazamakuru ko abantu bakwiye kumva neza ko ibiyobyabwenge bigira ingaruka nyinshi ku bice by’umubiri w’umuntu bidasize n’imitekerereze ye bigahindukira bikagira ingaruka no mu muryango atuyemo.
Minisiteri y’Ubuzima yagaragaje kandi ko hari ubwoko bw’ibiyobyabwenge bwinshi bikoreshwa mu buryo butandukanye, nko gutumura, kunywa, ibiyobyabwenge bitera mu nshinge, ibyo bahumeka cyangwa bashoreza; inzoga z’inkorano n’ibyatsi bahekenya n’imbuto zabyo nka Rwiziringa n’ibindi.
Bamwe mu bagize imitwe ya politiki mu Rwanda, nyuma yo kumva no gutanga ibitekerezo ku ngingo zitandukanye, bagaragaje ko hakiri n’ikibazo cy’amategeko asobanura neza ibiyobyabwenge n’ibindi bisindisha kuko hari ibitari mu mategeko kandi bigaragaza ingaruka mbi ku babinyoye, mu ishusho y’ibiyobyabwenge.
Depite Habineza Frank, wo mu ishyaka DGPR ati “Ni ikibazo gikomeye kandi ikintu dukwiye twese tugomba gukora ni ugufatanya, ni ukuvuga ngo nta bwo twagisigira inzego z’umutekano nka polisi n’abakora ku mipaka, n’abanyarwanda twese dukwiye gukanguka, tugafatanya tukamenya ngo ni bande bakoresha ibyo biyobyabwenge mu giturage kuko tuzi ko byangiriza ubuzima na sosiyete yacu.
Abana bacu, abavandimwe bacu, abarwanashyaka bose tukabereka, na Minisiteri y’Ubuzima na yo ikongeramo imbaraga bagasobanura neza ibiyobyabwenge, ibitari byo ni ibihe kugira ngo abantu bamenye neza ibyo barwanya ni ibihe, ku mipaka naho ingamba zongerwe, abashinzwe kubitahura na bo bongere irindi koranabuhanga n’ubwenge bwo kubirwanya no ku kibuga k’indege bongeremo imbaraga, twigishe abantu kugira ngo buri wese amenye ko byangiza ubuzima.”
Depite Ndangiza Madina wo mu mutwe wa Politiki, PDI yagize ati “Ni ikibazo gihangayikishije, yaba mu rubyiruko rwize n’urutarize ndetse no mu bantu bakuru, birahangayikishije cyane kuko tuvuga ko urubyiruko ari amaboko y’u Rwanda ari bo bayobozi b’ejo hazaza.”
Mu rwego rwo gukaza no gukumira ibiyobyabwenge, hatowe itegeko No 68/2018 ryo ku wa 30 Kanama 2018, ryakajije ibihano aho ukoresha ibiyobyabwenge ashobora gufungwa burundu ndetse n’ihazabu ishobora kugera kuri miliyoni 50 z’amafaranga y’u Rwanda.

robotstxt: allowed

filter: keep


text:
Ese hari isomo abanyarwanda bavana mu mpinduramatwara yabaye mu w’1959 mu Rwanda?
03/02/2018, Ubwanditsi
Ikiganiro musanga munsi hano cyatanzwe ni umugabo witwa Albert Bizindoli tariki ya 28 Mutarama 2018, i Paris mu Bufaransa. Bizindoli ni umwe mu banyarwanda babashije kumenya ibya Repubulika ya mbere, iya kabiri, akaba azi n’ibitari bike byo ku ngoma ya cyami, ndetse akamenya n’ubutegetsi bw’ubu kuko yabukurikiraniye hafi bukijyaho ari imbere mu gihugu; ni umugabo ushyira mu kuri. Iki kiganiro yagitanze agira ngo abantu bibaze kandi basubize batihenda. Aragira ati:
1. »Mu w’1959, abahutu bumvaga bararenganye, baharaniye uburenganzira bwabo, bagera ku mpinduka, nubwo bibabaje ko hari ababiguyemo (baba abahutu, baba n’abatutsi, birashoboka ko haba hari n’abatwa babiguyemo, hari abo byaviriyemo ubuhunzi). Akabaza ati « none se uyu munsi igikwiye guharanirwa na none ni ukwibohora kw’abahutu cyangwa ni uguharanira ko abanyarwanda bose babana neza? » Aha rwose, igisubizo gihita cyigaragaza: uyu munsi ikiraje ishinga bantu bashyira mu kuri ni uko abanyarwanda bose bagira uburenganzira, bityo bakabana neza.
2.Albert Bizindoli abaza ikindi kibazo agira ati: « ese ntibikwiye ko uyu munsi abantu bakora impinduramatwara ariko bakirinda ko hagira maraso ameneka? » Aha na ho, hahuye n’ibyo benshi duhora dushishikariza abantu ko hakorwa igishoboka cyose ngo ibibazo biriho bikemurwe nta muntu n’umwe ubiguyemo. Mu kiganiro mushobora kumva hano, Bizindoli asobanura uko ku ngoma ya cyami byari byifashe, umwaduko w’abazungu n’uko bitwaye, n’icyatumye impinduramatwara ikorwa n’inzira iyo Révolution yanyuzemo. Ni ikiganiro yatanze agira ngo, ace umuyoboro utanga uburyo bwo kugira ngo abantu bungurane ibitekerezo ku cyatuma bagera ku guhugu giha buri wese kwishyira akizana mu burenganzira bwe ari na ko yubahiriza ubw’abandi.
Ikiganiro cya Albert Bizindoli tariki ya 28/01/2018:
No Comments Yet
Laisser un commentaire
Vous devez être connecté·e pour rédiger un commentaire.


text:
Welcome to Inyabutatu
-
02 December 2016
-
Super User
Iyimikwa ry’Umwami Kigeli V Ndahindurwa rigaragaza ko atari byiza kwimika umwami mu gihe hari amakimbirane akomeye.
Umwami Kigeli V Ndahindurwa yarahiriye imbere y’Inama Nkuru y’igihugu n’imbere y’abahagarariye ubukoloni ko agomba kuba umwami ugendera kw’itegekonshinga. Ni we mwami wa mbere muri Afurika warahiriye kuba umwami ugendera kw’itegekonshinga.
Nguko uko yashyize ibuye ry’ifatizo mu kubaka ubwami bugendera kw’itegekonshinga mu Rwanda. Ntiyigeze areka iyo ntego ubuzima bwe bwose.
Uwo ni umurage ukomeye adusigiye, tuzahora tumwibukiraho. Yatanze umusanzu we, abanyarwanda bagomba kurangiza uwo mugambi yatangiye.
Ubwami bugendera kw’itegekonshinga ni ubwami bw’amahoro: amahoro asesuye kandi arambye mu banyarwanda no mu baturanyi b’u Rwanda.
Umwami Kigeli V Ndahindurwa yasize ateye urugemwe, abanyarwanda bagomba kurufumbira, kuruvomerera, kuruzitira no kururinda ngo inyamaswa zitarwona, gukora ibishoboka byose kugirango rusagambe rwere imbuto nziza.
Igihe yarahiriraga kuba umwami ugendera kw’itegekonshinga, Umwami Kigeli V Ndahindurwa yambitse u Rwanda ikirezi cyiza, igihe kirageze ngo igihugu cyacu kimenye ko icyo kirezi cyera dede!
Umwami Kigeli V Ndahindurwa yari ategeye amaboko abanyarwanda bose, yakomeje kwerekana ko ibibazo byugarije u Rwanda biterwa no kubura urukundo n'ubumuntu.
Mu bwami bugendera kw'itegekonshinga nta kibazo kibaho cyo kumenya uzaba umwami kuko ajyaho igihe kigeze yujuje ibyangombwa byose kandi yarateguwe bihagije.
Tugumye dusabire Umwami Kigeli V Ndahindurwa Jean Baptiste Imana imwakire mu bwami bwayo.
Yozefu Mutarambirwa
Umukuru w'Ihuriro ry’Inyabutatu-RPRK


text:
Ese Hemorrhoid ni iki?
Iyi ni indwara ifata mu kibuno hagati, imitsi yaho ikabyimba cyane ku buryo bifata n’aho bakunze kwita kuri anus (umwoyo) rimwe na rimwe bikaba byabera mu mubiri mo imbere cyangwa se bigasohoka hanze aho umuntu abasha kubona.
Iyo umuntu yafashwe n’iyi ndwara rero arababara cyane ku buryo kwicara cyangwa kwituma biba ikibazo gikomeye cyane ko aharwaye haba hanabyimbye bityo ntibyorohere umurwayi.
Ese iyi ndwara yaba iterwa n’iki?
Ubushakashatsi buvuga ko nta gitera iyi ndwara kirashyirwa ahagaragara ariko ngo hari bimwe bishobora kuba intandaro yo kuyirwara birimo: Kurwara constipation, Kwicara amasaha menshi nk’abantu batwara imodoka igihe kinini abicara mu biro cyane.
Kuba utwite: Bitewe n’uko ku mugore utwite nyababyeyi yifungura cyane bigatuma itsikamira amara bityo umuntu ntabashe kwituma neza akarwara constipation, ibyo bishobora no kuba intandaro yo kurwara hemorrhoid.
Ese ni iki umuntu yakora ngo yirinde kurwara iyi ndwara?
Uburyo bwo kwirinda iyi ndwaa ntibukomeyekuko burimo: Kwirinda kwicara umwanya munini, kwirinda ibiryo bikomeye, kujya kwituma mu gihe cyose ushatse kujyayo;
Kurya imbuto nyinshi kandi zitandukanye ku mafunguro yawe ya buri munsi bitewe n’uko zoroshya igogora. Mu gihe wagize ibyago byo kurwara iyi ndwara ni byiza gufata teabag umaze gukora mukaru, teabag ukayikandisha kuri anus buri munsi bigera aho bigakira.
Ikindi bahanga bavuga nuko uramutse ubonye byanze ari ukwihutira kujya kwa muganga ugahabwa imiti ibikiza mu gihe kitarambiranye
Src: mayoclinic.org


text:
Banyarwanda banyarwandakazi;
Mugire amahoro mwese.
Icyo ntangariza abanyarwanda ku nyandiko iherutse gusohoka mu kinyamakuru InyangeNews, yuzuyemo uguharabika n’ikinyabupfura gike
Kuri 23/08/2014 hari umuntu w’inkonkobotsi wanyandikiye ambaza niba nzi yuko haru umuntu wavuye i Rwanda wagiye gusura Umwami nandetse ngo amusaba yuko yataha. Nyuma nabajije Umwami niba koko ari ukuli hali umuntu waje kumusura amuzaniye ubutumwa bumeze butyo. Namubajije niba koko Manasseh yaramusuye nk’uko nabyumvise Umwami ubwe yanshuje ko nta muntu wigeze agera iwe muli ubwo buryo, ko rwose ntawe yigeze aca iryera. Ubwo nahise ntekereza neza koko nanjye nsanga ari ibihuha kubera impamvu imwe gusa. Iyo mpamvu si iyindi ni uko nzi neza ko Umwami atambeshya cyangwa se ego abeshya abanyarwanda.
Sinahagarariye aho rero, kuko nyuma yaho nafashe rwa rwandiko ndwoherereza Umwami ariko amazina y’uwarwanditse atariho, kuko kuko urwandiko rwari rugenewe jye jyenyine. Nyuma y’umunsi umwe gusa, Bwana Majeshi, nk’umuvugizi w’ Umwami uko abyivugira, yanyoherereje “email” ansaba kugira icyo namusobanurira kuli ubwo butumwa nabajije Umwami. Majeshi yambajije abanditse ubwo butumwa nabonye n’impamvu batabwandikiye Umwami. Siniruhije musubiza kuko nasanze ari nta nshingano mfite zo kumubwira abo nandikirana nabo n’abo tuvugana bose. Hanyuma rero, nyuma gato Majeshi yansabye amafaranga. Namushujije ko ari nta mafanga ngira. Nyuma ambwira ko amerewe nabi mu buzima. Nahise nshaka no gushira amatsiko maze mubaza muli message amazina ye akoresha, kuko usanga hari abanyarwanda benshi muri twe bakoresha amazina y’amahimbano kubera ibibazo by’umutekano.
Aho kumbwiza ukuri n’ikinyabupfura uko nari mubajije, Majeshi yanshubije amagambo yanteye ubwoba cyane, ku buryo byanteye kwibaza byinshi. Yaragize ati: “Ubuhanga bwo kuneka ni buke cyane. Ndabona maze kubona amakuru ahagije yo kugukoraho inkuru irambuye. Ejo ntuzavuge ngo ndaharabitse. Amazina yanjye uyashakaho iki? haba hari impamvu itumye uyacyenera? Hari ama-pound se ushaka kohereza? Ubanza uteri unzi, ubwo uraza kumenya” On Monday, 25 August 2014, 15:18, Ntakirutimana Mageshi
This e-mail address is being protected from spambots. You need JavaScript enabled to view it
. Naratangaye maze sinazuyaza mpita mwishyura muli aya magambo: “Majeshi! Ejo ni wowe wansabye ko nagira icyo nakohereza none utangiye kumbwira utyo?. Ngaho rwose iyandikire ibyo ushaka muvandimwe” On Monday, 25 August 2014, 20:34, Rpp Imvura
This e-mail address is being protected from spambots. You need JavaScript enabled to view it
.
Ku italiki ya 6/09/2014 sa 11.38am, niho nabonye message y’umuntu wambwiraga ko InyangeNews ya Majeshi yanyanditse ho amagamo asebanya, asa n’asesereza kandi anteranya n’Umwami cyane. Ku bwanjye rero, nk’umunyapolitiki, ntibintungura ko navugwaho ibibi cyangwa se ibyiza, kuko burya muli politiki abavuga akenshi baba bafite impamvu zabo n’inyungu zinyuranye mu byo bavuga. Iyo umuntu abaye umunyapolitiki rero aba yiyemeje no kuvugwaho, kubeshyerwa, gutukwa no kwica biturutse ku mpamvu z’ibyo aharanira n’ubangamiwe nazo uko abyitwayemo mu bushobozi bwe. Ibyo rero nanjye rwose narabyiyemeje, akaba aliyo mpamvu navuga ko ibyo banyanditseho atari ibitangaza n’ubwo ari ibinyoma. Nta gishya kuli jye. Yewe sinajya hariya ngo navuge ko uwanditse ibyo binyoma alijye yibasiye jyenyine, kuko witegereje neza wasanga ahubwo uwo yahemukiye cyane ari Umwami baganiriye mu ibanga hamwe n’abanyarwanda baharanira Ukwishyira Ukizana kawabo. Ku ruhande rwanjye, amagambo nk’ayo ndayamenyereye.
Nkaba rero nanditse aya magambo kugira ngo n’uzayasoma wese azamenye ko ko ibyo birego n’ibinyoma byanditswe nta gaciro na gato bifite, nta shingiro bifite, bikaba bigamije gusa kuyobya abanyarwanda uburari no no kubabuza gukomeza guharanira uburenganzira bwabo.
Ariko kandi, ku bijyanye na politiki niyemeje gukora, nabwira buli wese ko ibintu nk’ibi bidashobora guhagarika imirimo nkora, cyangwa se ngo bimbuze ubucuti nsanganywe n’Umwami kuva cyera cyane mu buto bwanjye. Umwami namunye nkiri uruhinja, nkura tuziranye neza kugeza n’ubu. Ntabwo rero amagambo nk’aya y’InyangeNews agamije kunyanganisha n’Umwami n’abanyarwanda muli rusange aliyo azahindura ibitecyerezo byanjye, haba ku bwami cyangwa se ku kwiyemeza gukorera igihugu cyange n’umutima wose.
Mu gusoza ubu butumwa, ndasubiramo ko nasanze atari ngombwa gusubizanya na Majeshi muli ibi binyoma n’ikinyabupfura gike bye, aliko kandi nanone nsanga atari byiza guterera iyo gusa ngo nicecekere nteretse abanyarwanda icyo nagaye mu myitwarire no mu magambo ye, kugirango nabo ubwabo birebere kandi biyumvire ibyo twavuganye, hatabayeho guhabwa amakuru y’impuha ativugiwe na nyirayo ubwe. Ngiye link yikiganiro najiranye na Bwana Majeshi. Nimwiyunvira ukobyangenze.
Murakoze mwese Mugire amahoro n’Imana y’I Rwanda
John V Karuranga, President
Rwanda People’s Party
www.rwandapeopleparty.org
This e-mail address is being protected from spambots. You need JavaScript enabled to view it
Skype: John.Karuranga
Copy: Leon Mugeshi, inyangeNews, email:
This e-mail address is being protected from spambots. You need JavaScript enabled to view it
: telephone: 00254-770875727


text:
Turi mu nda y’inzu ikomoka mu nda y’Indake- Bamporiki
Umuyobozi w’itorero ry’igihugu, Edouard Bamporiki yibukije urubyiruko ko aho Abanyarwanda bicaye ubu hakomoka ku butwari no ku bwitange bw’abababanjirije, abasaba guca bugufi no kubigiraho kugira ngo bazatere ikirenge mu cyabo.
Yabigarutseho kuri uyu wa kabiri tariki ya 19 Ukuboza 2017, mu kiganiro yagejeje ku bitabiriye inama y’igihugu cy’Umushyikirano ya 15 iri kubera muri Kigali Convention Center.
Icyo kiganiro cyavugaga ku ruhare rw’urubyiruko mu iterambere rirambye ry’igihugu.
Asaba urubyiruko gutera ikirenge mu cy’abakuru yagize ati "Turi mu nda y’iyi nzu ikomoka mu nda y’Indake. Rubyiruko kugira ngo tugere ku iterambere twifuza dukwiye kwiyoroshya, tugaca bugufi kandi tukigira ku bakuru kugira ngo dutere ikirenge mu cyabo."
Bamporiki yanaboneye gushimira abayobozi b’igihugu ku kazi gakomeye kakozwe, ko guhuza abantu bari baratatanyijwe n’amateka, avuga ko iyo bidakorwa ubu urubyiruko rw’u Rwanda ruba rufatwa nk’abasazi mu ruhande mpuzamahanga.
Ati "Twakabaye ubu dufatwa nk’abasazi kandi dufite n’impamvu ifatika, ariko uburyo abayobozi bacu baturemye hari ubwo bindenga."
Akomeza agira ati "Guhuza abana biciwe ababyeyi ukabahuza n’abana bafite ababyeyi babiciye, ukanabahuza n’abana bafite ababyeyi baguye ku rugamba rwo kubohora igihugu ubu bose bakaba basenyera umugozi umwe, ni igikorwa gikomeye, ubu ntawakwihandagaza ngo atwite abasazi."
Akomeza avuga ko kuba urubyiruko rwaragizwe moteri y’iterambere ari agaciro gakomeye rwahawe.
Agira ati "Iyo umuntu yitabye kare bamutuma kure. Nimureke duce bugufi, twiyoroshye twigire ku bakuru, kandi ntiduheranwe n’amateka yacu n’ay’ababyeyi bacu, kuko ikigwari gishobora kwibaruka intwari."
Ibitekerezo ( 4 )
komereza aho
Bamporiki uri umuhanga kbsa;songa mbere
Uyumugabo afite inganzo itagoramye twaridukwiriye munsiyumunyinya tuhaca ingando twigira twiyubaka tureba imbereyacu twubaka urwatubyaye,babyeyibacu ntimugire imbaraganke kukokurera ntibirangira mutwubake nantwe nitwicara tugetwubaka barumunabacu yesu komeza urwatubyaye nabayobozi bacu bigihugu murakoze
Ndabashimiye kunama nziza muhora mutugira nsaba urubyiruko kubyubahiriza tukiyubakira urwa tubyaye MURAKOZE


text:
Abantu basaga 20 nibo bamaze kumenyekana ko bapfuye nyuma yo kurohama mu Kiyaga cya Kivu, ubwo bageragezaga kuva mu bwato ku Cyumweru tariki ya 12 Gashyantare 2017.
Nk’uko Komiseri ushinzwe iby’amazi mu gace impanuka yabereyemo, Norbert Rugusha, yabitangarije radio Okapi yanditse iyi nkuru, ngo ubwo bwato bwari butwaye abasaga 45 buva ahitwa i Kalehe bwerekeza i Bukavu.
Yagize ati “ Kugeza ubu umubare dufite w’abantu bacitse ku icumu ni 22. Ejo hashize twari twabonye 19 none uyu munsi tumaze kubona abandi batatu, iperereza rirakomeje”
Ubwo bwato bwarohamye hafi n’ikirwa cya Ntaligeza giherereye mu Majyaruguru y’icya Ijwi mu kiyaga cya Kivu.
Ikimaze kumenyekana ni uko imiyaga yo mu mazi ari yo yatumye ubwato burohama. Gusa Komiseri Rugusha yijeje ko bari buze gutanga imibare ifatika ku byaguye mu mazi ubwato bwari butwaye, ndetse n’umubare nyawo w’abo bwari butwaye.


text:
IKIGANIRO | YAN-DER HSUUW
Umuhanga mu by’imikurire y’urusoro asobanura imyizerere ye
POROFESERI Yan-Der Hsuuw ni umuyobozi w’urwego rukora ubushakashatsi ku nsoro muri Kaminuza ya siyansi n’ikoranabuhanga ya Pingtung, muri Tayiwani. Hari igihe yemeraga inyigisho y’ubwihindurize, ariko amaze kuba umushakashatsi mu birebana na siyansi yahinduye uko yabonaga ibintu. Yasobanuriye Nimukanguke! impamvu zabimuteye.
Tubwire muri make amateka yawe
Navukiye muri Tayiwani mu mwaka wa 1966. Ababyeyi banjye bari Ababuda ariko bakanasengera mu idini rya Tawo. Twasengaga abakurambere n’ibishushanyo kandi ntitwigeze dutekereza ko hariho Umuremyi.
Kuki wahisemo kwiga ibijyanye n’ibinyabuzima?
Nkiri umwana nakundaga imbwa n’injangwe, kandi nifuzaga kuzajya mvura abantu n’amatungo. Nabanje kwiga ibirebana n’ubuvuzi bw’amatungo, nyuma yaho niga ibirebana n’imikurire y’urusoro muri laboratwari. Nizeraga ko byari kuzatuma nsobanukirwa inkomoko y’ubuzima.
Kuki wemeraga inyigisho y’ubwihindurize?
Impamvu nayemeraga ni uko muri kaminuza babitwigishije, bakatubwira ko hari ibimenyetso bibyemeza.
Kuki wemeye kwiga Bibiliya?
Hari impamvu ebyiri zabinteye. Mbere na mbere natekerezaga ko kuba abantu basenga imana nyinshi, hagomba kuba hariho imwe iziruta zose; ariko sinari nyizi. Nanone niyemeje kujya mu ishuri ryigisha Bibiliya, kuko nari nzi ko ari igitabo cyubahwa cyane.
Mu mwaka wa 1992, nagiye kwiga muri Kaminuza y’Abagatolika ya Louvain, mu Bubiligi. Umunsi umwe nagiye mu kiliziya, nsaba padiri ko yamfasha gusobanukirwa Bibiliya, ariko arabyanga.
None se ibibazo wibazaga waje kubibonera ibisubizo ute?
Nyuma y’imyaka ibiri, icyo gihe nkaba nari nkiri mu Bubiligi nkora ubushakashatsi, naje guhura n’Umuhamya wa Yehova w’Umunyapolonyekazi witwa Ruth. Yari yarize igishinwa kugira ngo ajye yigisha Bibiliya abanyeshuri bo muri kaminuza bari kuba babyifuza. Hagati aho, nari narasenze Imana nyisaba ko yamfasha nkabona umuntu nk’uwo wansobanurira Bibiliya.
Ruth yansobanuriye ko nubwo Bibiliya atari igitabo cyigisha siyansi, hari ibyo ihuza na yo. Urugero, Bibiliya ivuga ko Dawidi yasenze Imana agira ati “amaso yawe yabonye urusoro rwanjye, mu gitabo cyawe hari handitswemo ibirebana n’iminsi ingingo zarwo zose zaremeweho, nubwo nta na rumwe rwari rwakabayeho” (Zaburi 139:16). Nubwo Dawidi yakoresheje imvugo y’ubusizi, ibyo yavuze ni ukuri. Kugira ngo ingingo z’umubiri zibeho, zikurikiza amabwiriza aba asanzwe ariho. Kuba Bibiliya ivuga ukuri byanyemeje ko ari Ijambo ry’Imana. Nanone namenye ko hariho Imana imwe ari yo Yehova. 1
None se ni iki cyakwemeje ko Imana ari yo yaremye byose?
Ubundi, ubushakashatsi mu bya siyansi buba bugamije kuvumbura ukuri kw’ibintu; ntibuba bugamije gushaka ibimenyetso bishyigikira inyigisho iba isanzwe izwi. Ubushakashatsi nakoze ku birebana n’imikurire y’urusoro ni bwo bwatumye mpindura uko nabonaga ibintu, maze nemera ko Imana ari yo yaremye ibinyabuzima. Urugero, ba injenyeri mu by’ibishushanyo mbonera bashushanya imirongo bakayihuza kuri gahunda kandi mu buryo bukwiriye, amaherezo hakavamo igishushanyo gifatika. Ibyo ni na ko bimeze ku rusoro, uretse ko rwo ibirugize biba bitondetse mu buryo buhambaye cyane.
None se iyo intanga ngore imaze guhura n’intanga ngabo bigenda bite?
Iyo bimaze guhura bikora igi ridashobora kubonwa n’amaso rigenda ryigabanyamo ibice, kandi nyuma y’amasaha ari hagati ya 12 na 24, ingirabuzimafatizo zaryo ziba zimaze kwikubakabiri. 2 Habanza ingirabuzimafatizo z’ibanze, na zo zikaba zishobora kuvamo izindi zigera kuri 200 cyangwa zirenga, ziba zikenewe kugira ngo habeho umwana ufite ibice by’umubiri byose. Muri zo harimo iz’amaraso, iz’amagufwa, iz’imikaya n’izindi.
Imikurire ihambaye y’urusoro yatumye nemera ntashidikanya ko ibinyabuzima byaremwe n’Imana
Ingirabuzimafatizo nyakuri zigomba gukorwa kuri gahunda ihamye, kandi zigakorerwa ahantu hakwiriye. Mbere na mbere zishyira hamwe zikavamo uturemangingo, na two tukazavamo ingingo cyangwa ibice by’umubiri. None se ni uwuhe mwenjenyeri wagerageza kwandika amabwiriza akurikizwa, kugira ngo ibyo bigerweho? Nyamara amabwiriza agenga imikurire y’urusoro aba yanditse muri ADN mu buryo buhambaye. Iyo nitegereje imiterere ihambaye y’ibyo byose, bituma nemera ntashidikanya ko ibintu byose byaremwe n’Imana.
Kuki wabaye Umuhamya wa Yehova?
Mu ijambo rimwe nabitewe n’urukundo. Yesu Kristo yaravuze ati “ibyo ni byo bose bazabamenyeraho ko muri abigishwa banjye, nimukundana” (Yohana 13:35). Urwo rukundo ntirurobanura ku butoni rukurikije igihugu umuntu akomokamo, umuco cyangwa ibara ry’uruhu. Urukundo nk’urwo narubonanye Abahamya gusa kandi ni rwo bankunze.
^ 2. Porofeseri Yan-Der Hsuuw ntakora mu birebana n’imikorere y’urusoro rw’umuntu muri laboratwari, bitewe n’umutimanama we watojwe na Bibiliya.


text:
Kabutare: Icyari iramiro ry’ubuzima cyahindutse ibagiro ry’Abatutsi
Abari baturiye ibitaro bya Kabutare kimwe n’abahahungiye mu gihe cya Jenoside yakorewe Abatutsi mu 1994, bavuga ko ibi bitaro byiciwemo Abatutsi benshi.
Norbert Mbabazi wari utuye ku Kabutare, akihisha mu ishyamba ryari rikikije ibi bitaro, avuga ko usibye Abatutsi bagiye bajugunywa hirya no hino mu mashyamba yo ku Kabutare no mu bitaro ubwaho haguye benshi.
Agira ati “ingobyi zari zirimo abantu batemaguwe, bamazemo iminsi, bamwe baranapfuye. Na nyuma ya jenoside hari umusarane twakuyemo abantu barenga 300 bari barahajugunywe.”
Mbabazi anavuga ko uretse n’abahiciwe, ngo hari n’abagiye bahirukanwa bari bahahungiye. No kuhinjira ubwabyo ngo ntibyari byoroshye.
Agira ati “Aho twari twihishe twumvaga abantu baboroga babasohoye ku ngufu, cyane cyane abagore kuko ari bo babaga bavuga cyane. Bimwe twaranabibonaga kuko kuko nta rupangu rwari rukikije ibi bitaro.”
Pelagie Mukamwezi we ngo yahagiye agira ngo arebe ko yavurwa, nyuma y’uko ku bitaro bya kaminuza yari yahahuriye n’abasirikare bakamutera icyuma kiba ku mbunda mu ibere ry’ibumoso bakanakimukomerekesha ku kuguru.
Icyo gihe ajyayo ngo ibere ryari ryarabyimbye cyane kandi ryaratangiye no kuzamo inyo. Yagiyeyo yizeye ubufasha ntiyabubona. Icyamubabaje kurusha ni uko abaganga bamutereranye bari bamuzi.
Ati “Negereye Marie Thérèse wari umwana w’umugabo wa masenge, ndamwinginga nti wamfashije ukareba aho wanshyira cyangwa ukampa n’umuti? Arambwira ngo akanyu kashobotse.”
Ngo hari n’umuganga wahakoraga witwaga Iraguha yasabye kumuhisha cyangwa kumuvura, amweretse rya bere ryari ryanabyimbye cyane ararikanda, maze aramubwira ngo nta muti wo gupfa ubusa dufite.
Umuyobozi w’ibitaro bya Kabutare, Jean Bosco Nzambinana, avuga ko iyi myitwarire y’abaganga mu gihe cya jenoside ari iy’urukozasoni.
Yabigarutseho tariki 1 Kamena ubwo ibitaro ayobora byibukaga, yibutsa abo ayobora ko ko mbere yo gutangira umwuga wabo, abaganga barahirira kuzafasha buri wese batitaye ku idini, uruhu n’ubwoko, maze anabasaba gutanga serivisi nziza.
N’ubwo ku bitaro bya Kabutare hiciwe abantu benshi, kugeza ubu abazwi amazina ni 21, bitewe n’uko abenshi bahahungiraga babaga baraturutse hirya no hino kandi ari inkomere n’abarwayi.
N’ubwo kandi hari imibiri igera kuri 300 yakuwe mu cyobo kimwe cyari gihari, hari n’ahandi hakekwa ko haba hari icyobo cyashyizwemo Abatutsi bamaze kwicwa, ariko kugeza ubu imibiri yabo iracyashakishwa.
Ibitekerezo ( 1 )
ko mwirirwa muvuga ko abantu bihannye bakemera ibyaha bakaba ngo bakaba barabaye incuti magara nababiciye ko wasanga na NEGEREYE yaba yarababariye izo nyamaswa bamwe bagombaga no kumufasha kubera uwo nyirasenge niba nawe bataramwishe nigute abo bicanyi ngo bihannye! keretse niba ntanumwe batavuga aho iyo mibiri iri!!niba bahari bagaceceka ubumwe nu bwiyunge bwaba ali amagambo gusa


text:
Ababyeyi ntibavuga rumwe ku guhana abana ubabaje umubiri
Guhana abana ubakubise cyangwa se ukababaza ku mubiri mu bundi buryo nko kubakura amatwi n’ibindi usanga muri iyi minsi bitavugwaho rumwe n’ababyeyi aho bamwe usanga bavuga ko kutakubita abana bibangiza mu gihe abandi bo bavuga ko ahubwo kubakubita aribyo bibangiza mu bwonko.
Dore ibitekerezo bimwe by’ababyeyo twaganiriye bavuga ku buryo bwo guhana umwana umukubise ;
Uwitwa Anneth Muganwa ati ; ‘ Ndi umubyeyi ufite abana bakuru biga muri kaminuza ariko umuco waje wo kudakubita abana ntabwo nywushyigikiye. Mbona kuba abana banjye bafite uko bitwara navugwa ko ari kwiza hari uruhare akanyafu nabacishijeho kabigizemo. None ubu numva ngo nta mwalimu ugikubita umwana,abana basigaye bakora icyo bashatse cyose ntawubavuga. Ubundi wasangaga umwana hari ibyo yirinda gukora kuko azi neza ko ari buhabwe ibihano. Nanjye ubwanjye nitanzeho urugero ndibuka ko kera nkiga mu mashuri abanza wirindaga gukosa ngo batazagutuma umubyeyi akaguhanira imbere y’abandi bana’
Esther Mukansonera nawe ni umubyeyi uvuga ko abana bari bakwiye gucishwaho akanyafu. Ati ; ‘ Sinavuga ngo abana bakubitwe nkaho ari inka ariko na none mu bihano umwana akwiye guhabwa n’akanyafu karimo. Ukamucishaho mu rukundo umwana akajya ku murongo ariko ukurinda kurengera nkabo numva ngo basigaye batwika abana babo n’ipasi, hari n’uwo mperutse kumva ngo wamwishe amuziza kunyara ku buriri. Ubwo ni ubunyamaswa si uguhana.
Ku rundi ruhande ariko hari ababyeyi bavuga ko badashyigikiye na gato guhana umwana umubabaje umubiri.
Uwitwa Uwineza Marie Claire ati ; ‘ Nanjye mbere narinzi ko guhana umwana ari ukumubita gusa unagerekaho amagambo y’uburakari ariko nyuma naje gusobanukirwa ko atari byiza. Nahinduye uburyo bwo kubahana nkajya mbabuza nk’ikintu cyiza bari bagenewe bakunda nko kureba televiziyo, kujya gusura abandi bana, nkatembereza abandi we agasigara kubera ikosa n’ibindi nkibyo bitababaza ariko mbona hari icyo byahinduye ku myitwarire yabo.
Umwana kumukubita hari ubwo abifata nko kumwanga ntanamenye ikosa yakoze ngo arikosore. Byantwaye igihe kubyumva ariko ubu sinjya nkubita abana banjye mbaha ibindi bihano kandi barumvira ubundi bagacikwa ariko bitari cyane’
Uko umwana akwiye guhabwa igihano
Mu kiganiro Izuba Rirashe bigiranye n’impuguke mu mitekerereze n’imigenzereze ya muntu (Psychologue) Josiane Victoire Umukundwa, ukorera muri Centre
Psychothérapeutique Icyizere yagize ati ; ‘Ubundi umwana utangiye kugira umwaka umwe kugeza ku myaka 3 nibwo aba atangiye kubwira kirazira, baca aha, ibi sibyiza, ibi bikorwa bitya,… kandi ibyo byose umubyeyi akabibwira umwana mu mvugo nziza, atamukankamira.
Hanyuma iyo kumubwira neza byanze, ku myaka 2 y’amavuko, umwana ashobora kubona uduhano dutoya. Umwana agahabwa ibihano bidakomeye, birimo nko kumwima ikintu akunda nk’urushushya rwo gusura inshuti ze cyangwa abavandimwe, kumwaka igikinisho akunda n’ibindi nk’ibyo bitewe na gahunda yo mu rugo.
Ku myaka 3 rero, wa mwana uba utangiye kujya kwiga mu mashuri y’inshuke we ibihano bishobora kwiyongera ku kumukubita ariko atari ikinyafu ahubwo nk’agashyi nako koroheje, kuko hari amabwiriza n’amategeko yahawe ariko akabirengaho.
Kugira ngo abyumve rero bene uwo, kubera ko akenshi atumva icyo bivuze bishobora kubaho ko bamukubita akantu k’agashyi cyangwa se ukaba wamupfukamisha ariko atari ukumukubita byo kumubabaza bakomeza kwirinda kuvuga nabi kandi bazirikana ko umwana agomba guhabwa amabwiriza adakabije, utamubuza buri kimwe cyose akoze, buri kanya icyo umubwiye cyose, igisohotse mu kanwa kawe buri gihe umuvugishije bikaba kumubuza ibyo arimo cyangwa kumwereka ko ibyo akora buri gihe ahora mu bibi, kuko nabyo bigenda bimwangiriza.
Noneho muri iyo myaka y’ubwana ni ukuvuga kugeza ku myaka 12, uko umwana agenda akura ashobora gucishwaho akanyafu kataremereye kandi katari aka buri kanya.
Noneho rero iyo bigeze mu gihe cy’ubugimbi n’ubwangavu, ubundi biba byiza kumvikana n’umwana, ukamusobanurira ibintu uko bikorwa n’amabwiriza agomba kubahiriza ariko utabishyiraho nk’itegeko ahubwo umuha umwanya na we akabigiramo uruhare mugafatira hamwe umwanzuro n’ibihano azahabwa mu gihe ibyo bitubahirijwe kandi iyo myanzuro ikubahirizwa ku mpande zombi.
Gracieuse Uwadata


text:
Umutingito na tsunami mu Buyapani
Umutingito w’Isi na Tsunami mu Buyapani cyangwa Umutingito na Tsunami mu Buyapani, Umutingito udasanzwe mu Buyapani (izina mu kiyapani : 東北地方太平洋沖地震 Tōhoku Chihō Taiheiyō-oki Jishin) ni umutingito na umutingito udasanzwe (tsunami) tariki ya 11 Werurwe 2011 ku gipimo cya Mw 9,0 wahitanye abantu hejuru ya 12,300 i Tōhoku mu Buyapani.
Igihungu cy’Ubuyapani ubu cyirimumazi abira kikaba gikeneye ubufasha bwinshi kandi bukomeye cyane kuko cyibasiwe cyane na cyakibazo cy’amazi aremereye ndetse n’umutingito udasanzwe (tsunami) Ubuyapani bukaba bukomerewe cyane, kuko bikomeje gusatira mu murwa mukuru Tokyo, Tsunami ikaba ifite umuvunduko ukomeye cyane kuko ntaho aya mazi agera ngo hagire igisigara akaba abanzirizwa n’umutingito ugashegesha ibintu byinshi nk’amazu yemwe nayitwa ko akomeye, hanyuma hakaza amazi menshi cyane kdi aremereye agatwara byose.
Mu Buyapani, hari ikindi kintu cyasandaye ku mashini ya kabiri y’uruganda rukoresha ingufu nukleyeri ku munsi wa kane nyuma y’uko rwangijwe n’umutingito w’isi. Ibyo byateje ubwoba ko ibyuma by’urwo ruganda bishobora kurekura imyuka yanduza. Icyo kintu cyasandaye muri iki gitondo cyo ku ya 15 y’ukwa 3 mu mwaka w’2011 ku ruganda rw’ahitwa Fukushima, cyaje gikurikira ikindi cyasandaye umunsi umwe n’iminsi itatu mbere y’iyo taliki. Ibibazo kuri urwo ruganda byatangiye ubwo umutingito w’isi na tsunami yaje iwukurikira byatumye amashanyarazi abura kuri urwo ruganda. Icyo kibazo cyatumye ibyuma bikonjesha imashini kugirango zidashongeshwa n’ubushyuhe bwinshi zidakora.
Abategetsi bo mu Buyapani bari kugerageza gusubiza ibintu mu buryo ku ruganda rukora ingufu za nuclear ruri i Fukushima rwasinzikajwe n’umutingito w’isi hamwe na tsunami kuwa 5 w’icyumweru gishize.[1]
Tubibutse ko muri iyi minsi igihugu cy’Ubuyapani kitorohewe namba n’umutingito umaze guhitana abarenga 10.000; gusa abapfa bo biyongera buri munsi ku buryo umubare wabo ugenda urushaho kwiyongera uko umunsi ushira.
Ingaruka z’umutingito[edit | edit source]
Ku wa Gatanu w’icyumweru gishize, igihugu cy’u Buyapani gisanzwe kizwiho kwibasirwa n’imitingito inshuro nyinshi buri munsi, cyahuye n’umutingito ukabije kuko wari ku rwego rwa 8.9 ku gipimo cya Richter, ukaba ariwo wa 5 munini, kuva mu mwaka wa 1900. Uwo mutingito waturutse mu Nyanja ya Pasifika, uteza tsunami yageze kuri kilometero 10 mu Buyapani rwagati, cyane cyane mu gice cy’Amajyaruguru ashyira Uburasirazuba. Ababuriwe irengero n’abapfuye barenga 2000, kandi ingaruka zikomeje kwiyongera, aho inganda zimwe na zimwe za nucléaire zangiritse zigateza ubushyuhe bukomeye mu kirere.[2]
Uretse gukora ku Buyapani ariko, uwo mutingito wahinduye imiterere y’isi, n’ubwo bitagaragaye cyane. Nk’uko bitangazwa na the U.S. Geological Survey , uwo mutingito wasunitse ubutaka bw’u Buyapani, ubwigiza kure y’inyanja ho metero zirenga 2.4 ugereranyije na mbere
Birashoboka ko bitagaragarira amaso ko amasaha y’umunsi yiyongereye ariko abahanga mu by’ubumenyi n’imiterere y’isi (Geophysique) barabyemeza ko ubu umunsi utakireshya nk`uko wareshyaga. Ibi ni nyuma y’umutingito wabereye mu gihugu cy’Ubuyapani. Uriya mutingito wagize ingaruka ku bintu byinshi cyane: inkombe z’inyanja zarahindutse, ibirwa bimwe na bimwe birazimira, ubutaka busa n’ubwimutse bugana mu gice cya ruguru cy’Isi (Hemisphere Nord). Ku buryo ubungubu igihe Isi yamaraga yizenguruka (rotation) kiyongereyeho amasegonda 0.000 006 (imibare ya Nasa . Iki gihe ni gito ariko gishobora kuzagira ingaruka nko guhinduka kwa kalendari, amasaha n’ibindi. [3]
Ingaruka z`uyu mutingito zirenze kure cyane iz’uheruka muri Shili. Umutingito wo muri Sumatra (2004) wari wateye umunsi kugabanuka ho amasegonda 0.000 0068.
Guhera mu mwaka wa 1990 iki nicyo cyago kigize ingaruka zikomeye ku isi. Naho Abayapani bo baremeza ko iki ari cyo cyago batazibagirwa nyuma yo kuraswa kw’imijyi ya Nagasaki na Hiroshima ( yarashwe n`Abanyamerika muri 1945)


text:
Mbese umwana w’umuntu naza azasanga kwizera kukiri mu isi?
LUKA 18:1 Umugani w’umucamanza n’umupfakazi wamutitirije
YESU yaciye uyu mugani agirango twigishe uko dukwiriye gusengayavuze ko dukwiye gusenga tutarambirwa
Umupfakazi umwe yari afite ikibazo cy’umuntu umurenganya.niko kugana k’umucamanza ngo amurenganure.yashyizeho umwete wose ;aringinga,arahatiriza n’umutiman uciye bugufi.
Ibi bitwereka ko yari afite umubabaro uturutse ku karengane.
Bibiliya ku murongo 4.ivuga ngo “amara iminsi atemera (umucamanza )ariko aho ageze aribwira ati nubwo ntubaha Imna sinite kubantu ariko kubera ko uyu mupfakazi ya ntitirije reka murengere .i cyumvikana mu magambo uyu mucamanza yagendeyeho acyemura ikibazo cy’uyu mupfakazi:Kuba yahoraga aza kugaragaza ikibazo cye kandi ntarambirwe
Hanyuma ku murongo 6 yesu arabaza ati ntimwumvise iby’umucanza ukiranirwa yavuze?
Niba umuntu w’umunyabyaha ashobora kugira impuwe kubwo gutitirizwa,kandi abantu ari abanyabyaha.none Imana idakiranirwa ngo yibagirwe izabura ite kuturengera nitugenza gutyo
Isomo yesu yashatse ko dukuramo hano:
Ni ugusenga ubutarambirwa tutitaye ko twatinze gusubizwa,tugasenga
Kutiheba bitewe no gutinda gusubizwa
ku murongo wa 8 hari ikibazo yesu yibajije ati “mbese umwana w’umuntu azagaruka kwizera kukiri mu isi” ib bitwereka ko kurambirwa gutegereza Imana bishobora gutuma ikizere abantu bari bafitiye Imana kiyoyoka burundu kugeza igihe yibagiranye mu mitima y’abantu.gutinda gusububizwa bigabanya ikizere tugirira lmana niyo mpamvu yesu atugira Iyi nama yogusenga tugategereza twihanganye
Muri luka 21 YESU asobanura ibyo kurimbuka kwa yerusalem yasobanuye ibyo kurimbuka kwayo ,avuga ibyago byinci bizaba muri iyo minsi geze ku murongo 34 kuko yari azi uburemere bwa byo arabuvuga ngo “ariko mwirinde imitima yanyu yekuremererwa n’ivutu n’amaganya no gusinda by’isi”.bivuzeko yesu azi ko ibibazo bihoraho kandi bikomeye.ariko uko byamera kose ntibikaugushe ngo biducogoze gutegereza Imana.
Yakobo 1:12 yaravuze ati “hahirwa umuntu wihanganira ibimugeragza kuko namarakwemerwa azahambwa ikamba ry’ubugingo iryo Imna yasezeranije abayikunda.TWIHANGANE ARIKO TUGEZA IGIHE CYO KWEMERWA.
Reka nsoze mbifuriza kugira imbaraga zihagije zo gutegereza Imana kuko nibyo bizaturindira kwizera kwacu.
Ibibibazo bihoraho ark si impamvu yo kugwa.twimike Imana mu mitima kugeza kwiherezo ry’ubuzima bwacu
Bibiriya ivuga ko ubwo yesu yababajwe,nawe atazabura gutabara abageragezwa.iryo sezerano ridukomeze ni iryanjye nawe.
Muhabwe umugisha!


text:
Muri iki kinyejana cya 21,abantu benshi bateye imbere mu buryo butandukanye ,abantu benshi igihe cyo kuruhuka baba bari ku mbuga nkiranyambaga(social media),izi mbuga nizo abenshi bagaragarizaho imiterere y’ibyo bemera,ibibabayeho,ibyo bakunze,ibyo banze….nizo baganirirah,ninazo abenshi mu bafite ibitekerezo bifashisha kubitanga maze bigasakara mu buryo bworoshye.
Nubwo bimeze gutyo ariko hari ibyo ukwiye kwitondera kwandika cyangwa gushyira ku rubuga nkoranyambaga mu bihe byose urukoresha, kuko uba ushobora kubyicuza bidatinze ndetse kandi bitagishobotse ko wakisubira.
- irinde gutukira,cyangwa kubwirira nabi uwahoze ari umukunzi wawe cyangwa umugore/umugabo wawe ukoresheja urubuga nkoranyambaga,nibyo kubikora bishobora kukorohera ariko igihe mwaba mwiyunze wajya wigaya kuko niyo wabisiba we ashobora kutabisiba.
- Irinde kubwira uwo mwakoranye cyangwa mukorana nabi ukoresheje imbugankoranyambaga,uko yakubera mubi kose,uko yakubabaza kose wikoresha izi mbuga umubwira amagambo akarishye kuko ubuzima bw’umuntu bwite burahinduka ndetse biroroshye ko nmwakiyunga ariko uko azajya asoma izo nteruro bikamutera kugufata ukundi kandi utakizisibye.
- Kuvugira nabi abaturanyi cyangwa inshuti ku mbuga nkoranyambaga ni kimwe mu biranga umuntu udafite ukwigengesera n’ubushishozi,ibaze nawe ko uba ushyize hanze ibitagenda neza kuribo nyamara byashobokaga ko wabasanga ho kubishyira aho byambuka amazi magari mugihe kingana no guhumbya,nyamara wenda nawe ejo ni wowe,irinde kuzicuza.
- Gutongana n’umukunzi wawe cyangwa uwo mwashakanye mwifashishije imbuga nkoranyambaga,ibi n’uramuka ubikoze bizagukundira ariko uzaba wishyize hanze kandi bidakwiye,iki ni kimwe mu biranga umuntu kandi ufite uburere buke,ni gute umuntu mwararanye mu buriri wabura kumubwira ikibazo mufitanye ngo mugikemure ni byanga mwitabaze inshuto aho ku kibwira n’abatabazi.ibi bibaho ariko ingaruka abazimenya n’ababikora doreko amazina yabo akenshi yumvikana mu matwi y’ababazi n’abatabazi nk’abantu batagira uburere.
5. Gushwanira n’umukunzi wawe ku rubuga nkoranyambaga mwarakundanye ntawe ubizi ukwiye kubigendera kure,birababaza kubona uwo wabwiraga amabanga ari ku ndiba y’umutima wawe yayanditse ahagera ibihumbi n’ibihumbi by’abantu,iyo ubikoze uba ushinga imbago hagati yawe n’uwo ushobora kuzongera gukenera ndetse ugaragaza ikikurimo n’icyo uricyo nyirizina.


text:
Mufite amahirwe yo kugira igihugu n’ubuyobozi bwiza – Mukabalisa
Yanditswe na MUGISHA BENIGNE
Perezidante w’Inteko Ishinga Amategeko, Mukabalisa Donatile yibukije abana b’abakobwa ko bafite igihugu cyiza n’ubuyobozi buha amahirwe menshi yo kwiteza imbere.
Yabivugiye mu birori byo kwizihiza umunsi mpuzamahanga w’umwana w’umukobwa wizihizwa taliki ya 11 Ukwakira buri mwaka.
Yagize ati “Mufite amahirwe yo kugira igihugu cyiza n’ubuyobozi bwiza burangajwe imbere na Perezida wa Repubulika Paul Kagame udahwema gushakira Abanyarwanda bose ibyiza n’abana b’abakobwa by’umwihariko.”
Yasabye abana b’abakobwa kugira icyerekezo no kugira imyitwarire ibereye u Rwanda, kandi ko ubuyobozi bubari hafi, ababyeyi n’abarezi bagahora biteguye kubafasha.
Ati “Iyo imbuto nziza itewe mu butaka bwiza, ikuhirwa, igafumbirwa, iratoha, ikaba nziza, ikera imbuto nziza kurusha.”
Yabasabye gukorera ku ntego no kuyigeraho binyuze mu nzira nziza.
Yanabasabye kwirinda ingeso mbi no kurinda abandi icyakwangiza isura nziza y’igihugu.
Minisitiri w’Uburinganire n’Iterambere ry’Umuryango avuga ko uyu munsi ari ngombwa kuzirikana iterambere ryagezweho mu burezi bw’umwana w’umukobwa n’inzitizi zihari.
Minisitiri Nyirasafari Esperance yagize ati “Mufite amahirwe ko igihugu cyacu cyihaye intego yo guteza imbere uburezi bw’umwana w’umukobwa,,ayo mahirwe ntimuyiteshe.”
Yagarutse kuri uyu munsi unahuzwa n’icyerekezo cyatanzwe n’abagore b’abayobozi ku rwego rw’isi ku bukangurambaga bwo gushishikariza abakobwa kuba abayobozi “Girl to leader campain”, aboneraho kubibutsa ko ari bo bayobozi b’ejo hazaza.
Minisitiri Nyirasafari Kandi yavuze ko uyu munsi kandi wahujwe n’ubukangurambaga bw’umuryango buzamara amezi abiri bukazibanda ku gukumira ikibazo cyo gusambanya abana.
Fode Ndiaye, umuhuzabikorwa w’amashami ya Loni mu Rwanda yifurije umunsi mwiza abana b’abakobwa b’isi yose, n’abo mu Rwanda by’umwihariko.
Yagarutse ku bibazo abana b’abakobwa bahura na byo nko kubaka ingo imburagihe no guterwa inda zitateganyijwe, bagakoreshwa imirimo mibi.
Yasabye abana b’abakobwa kutitinya no kwigirira icyizere no kugira umuco w’ubuyobozi kuko nabo bashoboye.
Ati “Kuba umuyobozi si ukuba perezida, si ukuba Minisitiri cyangwa Depite, ushobora kuba umuyobozi wa bagenzi bawe mu ishuri, aho mutuye, mu rugo no mu muryango, aho niho ubuyobozi buhera.”
Yasabye ababyeyi n’abandi bantu bakuru gufasha abana no kubatoza imico myiza mu kubaka isi ya none.
Ingabire Gisele wabyaye imburagihe avuga ko yifuza ko barumuna be kutazanyura mu nzira yanyuze kuko yabyaye afite imyaka 15, kuri ubu akaba afite imyaka 21 n’umwana w’imyaka 6.
Yagize ati “Nabyaye ndi muto ariko nabashije gufashwa n’ababyeyi mbasha gusubira mu murongo, ndifuza kuzajya ntanga ubuhamya imbere y’abana bagenzi banjye kugira ngo batazanyura inzira nanyuze.”
Abana b’abakobwa barasabwa kwitwararika no kugira intego mu byo bakora, bakitoza kuzaba abayobozi b’ejo hazaza.


text:
Ibi biganiro byabereye mu mujyi wa South Bend muri Leta ya Indiana tariki ya 27 Mutarama 2018, mu gihe u Rwanda rwitegura kwizihiza ku nshuro ya 24, umunsi w’intwari z’igihugu.
Inkuru dukesha One Nation Radio ivuga ko Abanyarwanda babyitabiriye bongeye kuganira ku mateka y’ubutwari mu Rwanda rwa mbere y’ubakolini na nyuma y’aho, aho bibanze cyane ku rugamba rwo kubohora igihugu cyari cyarabaswe na politiki mbi yabibaga amacakubiri.
Umujyanama wihariye mu bya Gisirikare (Defence Attaché) muri Ambasade y’u Rwanda muri Amerika, Brig. Gen Vincent Nyakarundi, wagarutse ku biranga ubutwari; yagaragaje ko buri Munyarwanda aho ari hose ku Isi, akwiye kugira uruhare mu guteza imbere igihugu cye, asigasira ibyubatswe na leta y’ubumwe kugira ngo bizabe umurage mwiza ku bazamukomokaho.
Yakomeje agaragaza ko n’ubwo urugamba rwo kubohora igihugu rutari rworoshye, intsinzi bayigejejweho n’indangagaciro nyarwanda zishingiye ku butwari no kudatezuka ku mugambi wa politiki nziza bari bafite.
Yasubiyemo amagambo yavuzwe na Gen. Maj Fred Rwigema ubwo yatangizaga uru rugamba aho yagize ati “Mu mateka y’u Rwanda, ubuyobozi bubi nibwo bwazanye amacakubiri n’ibindi bibazo byayogoje u Rwanda. Nta wundi wabibohora, Abanyarwanda, uretse Abanyarwanda bakunda igihugu.”
Brig.Gen Nyakarundi yabibukije ko n’ubwo urugamba rw’amasasu rwarangiye n’imbaraga zo kurinda umutekano w’Abanyarwanda zikaba ari ntagereranywa, ubu bagombaga gushishikarira kugira uruhare mu iterambere ry’u Rwanda.
Yabasabye gukomeza gushyira hamwe bubaka umuryango utajegajega, kugira ngo batange umusanzu mu iterambere urwababyaye rubategerejeho.
Umuyobozi w’Umuryango w’Abanyarwanda bibumbiye muri Diaspora ya Midwest, Nxumalo Ruhaya, washimiye Abanyarwanda bitabiriye ibi biganiro na Brig.Gen Nyakarundi ku butumwa bwiza yabagegejeho, nawe yasabye ko barushaho kugira ubufatanye anizeza ambasade gukomeza imikoranire myiza.
Abitabiriye ibi biganiro bagarutse ku bizabafasha gukomeza gusigasira ibyagezweho, aho bashimangiye ko uruhare rw’urubyiruko ari ngombwa kuko arirwo maboko y’ejo hazaza.
Umunsi w’Intwari z’u Rwanda wizihizwa tariki ya 1 Gashyantare buri mwaka. Kuri iyi nshuro ya 24 ufite insanganyamatsiko igira iti “Dukomeze ubutwari, Twubake u Rwanda twifuza.”


text:
Pomme imwe ku munsi yirukana muganga
Abahanga mu by’ubuzima bavuga ko urubuto rwa pomme ari ingirakamaro ku buryo hari umugani wo mu gifaransa uvuga ngo “une pomme par jour chasse le médécin” mu Kinyarwanda bisobanura ko “pomme imwe ku munsi yirukana muganga” bikaba bishatse kuvuga ko iyo urya pomme imwe ku munsi ntaho ushobora guhurira na muganga kuko udashobora kurwara.
Pomme ni urubuto rutamenyerewe cyane mu Rwanda, bitewe n’uko rutaboneka ahantu henshi. ariko n’aho ruboneka nko mu mijyi, usanga abantu batitabira cyane kurugura, kuko bashobora kuba badasobanukiwe n’akamaro karwo.
Ubushakashatsi bwakozwe n’abahanga mu by’ubuzima bo muri amerika bugaragaza ko kurya imbuto za pomme ebyiri ku munsi bigabanya ibinure mu mubiri ho 24% bikaba byarinda uwayiriye kurwara indwara y’isukari ndetse n’umubyibuho ukabije.
Amakuru dukesha ikinyamakuru cyitwa academy of nutrition and dietetics avuga ko ubu bushakashatsi bwakorewe ku bagore 160 batakibyara kuko ari bo bakunze guhura n’indwara z’umutima, abagore 80 bafataga pommes ebyiri ku munsi naho abandi 80 bagafata izindi mbuto, mu mezi atandatu baje gusanga abafataga pommes ari bo bagabanije ibinure ho 24% naho abandi nta kigeze gihinduka.
Ibintu by’ibanze bigize pomme
Pomme igizwe n’amazi kuva kuri 84% kugeza kuri 93%. 1,30% : sucres réducteurs,
Ikagira na Esters (amyle, formique, acétique, caproïque na aldéhyde acétique, géraniol
Ibitera ingufu(Valeur calorique) biri hagati ya 80-124 kcal kuri garama (gr)100 ibyo bigaterwa n`ubwoko bwazo.
Ifasha kandi gusohora inkari (diurétique), ifasha kwirukana ibyitwa urea mu mubiri (uricolitic= élimination de l’urée),
Ifasha umubiri gukomera (tonique), isukura mu mubiri (dépuratif), yica udukoko two mu mara (antiseptiques intestinaux), igabanya ibyitwa cholésterol,
Indi mimaro ya pomme
1. kurya pomme bituma amenyo aba umweru kandi bikayarinda uburwayi.
2. kurya pomme birwanya indwara yo gusaza k’ubwonko (Alzheimer)
3. Umuntu urya pomme ku buryo buhagije aba afite amahirwe angana na 23% yo
kutarwara kanseri
4. Abagore barya pome nibura imwe ku munsi baba bafite 28% by’amahirwe yo
kutarwara diyabete z’ubwoko bwose
5. pomme ifite akamaro ko kurinda umuntu uburwayi bw’impindura (gallbladder) kuko
igabanya cholesterol itera ubu burwayi mu mubiri
6. pomme irinda ibibazo byose umuntu yahura na byo birimo kurwara mu nda, kwituma ibikomeye nko gucibwamo cyangwa constipation.
Pomme iribwa ari mbisi, cyangwa igakorwamo umutobe (jus, juice), cyangwa igashyirwa muri salade y’imbuto, ishobora kandi no gutekwa mu ifuru (four).
Source: academy of nutrition and dietetics
Liliane [email protected]


text:
Deo Mushayidi wahanishijwe gufungwa ubuzima bwe bwose aratangaza ko ubu yitabwaho cyane nuwo bahoze bafunganye muri gereza ya Kigali ariwe Ntakirutinka Charles.
Mushayidi uvuga ko nta muryango afite mu Rwanda yatangarije Ikinyamakuru Izuba rirashe ubwo cyamusuraga muri gereza ya mpanga; ko uretse abarwanashyaka ba PS imberakuri, FDU inkingi n’uwahoze ari ministry wo gutwara abantu n’ibintu nta wundi muntu umusura aho afungiye.
Mushayidi w’imyaka 51 y’amavuko yagize ati; “Jye nta muryango mfite ino[mu Rwanda], umugore wanjye n’abana baba muri Canada, iyo nshatse kuvugana n’umuryango wanjye mbinyuza kuri Charles Ntakirutinka kandi aransura cyane uko abishoboye.”
Mushayidi avuga ko ubucuti na Ntakirutinka bwatangiye ubwo bari bafunganywe muri gereza nkuru ya Kigali [1930]. Nubwo ari Ntakirutinka gusa umwitaho; Mushayidi avuga ko yahoze afungiye hamwe n’abandi bantu bazwi cyane muri politike n’ubuyobozi butandukanye muri iki gihugu.
“buriya muri Gereza nari mfunganywe na Ntakirutinka, Ntaganda Bernard, Mutsindashyaka na Kalisa[BCDI], twabanye mu buzima bukomeye twese nkuko nawe uzi imibereho yo muri gereza ariko Ntakirutinka niwe unsure kenshi.”
Deo Mushayidi wakatiwe igifungo cya burundu yahamijwe n’urukiko rukuru(bishimangirwa n’urukiko rw’ikirenga) ibyaha birimo guhungabanya umudendezo w’igihugu, gukoresha inyandiko mpimbano no gukangurira abaturage kwanga ubutegetsi buriho.
Charles Ntakirutinka yarangije igihano cye muri Werurwe 2012, ahita afungurwa nyuma y’imyaka icumi y’igifungo yakatiwe amaze guhamwa n’ibyaha bitatu bigizwe no kugambanira igihugu, gukwirakwiza ibihuha byangisha rubanda ubutegetsi no kurema umutwe w’abagizi ba nabi.
Deo Mushayidi avuga ko ubu abayeho neza muri Gereza ya Mpanga bitandukanye nuko yari afashwe muri gereza nkuru ya Kigali.
Mushayidi yagize ati, “Banzanye hano batambwiye, ngeze hano nabanje gufungirwa mu kato nyuma ariko biza gukemuka uhereye mu kwezi kwa gatanu, icyo nshatse kurya ndakibona, ubuzima navuga ko bumeze neza cyane ugereranyije nukuntu narii mfashwe muri PCK[1930], nsubijwe I Kigali naba ngowe cyane.”
Mushayidi yimuriwe muri gereza ya Mpanga taliki 26 mata 2012.
Ese Mushayidi ateganya gusaba imbabazi?
Amahirwe Mushayidi asigaranye yo gusubira mubuzima busanzwe, n’uguhabwa imbabazi n’umukuru w’igihugu.
Ubwo ikinyamakuru Izuba rirashe cyamusuraga muri gereza taliki 23 Ukwakira 2012, cyasanze afitanye ikibazo na gereza ya Mpanga avuga ko hari ubutumwa yagerageje kohereza hanze ariko ubuyobozi bwa gereza bukabuzitira.
Mushayidi yagize ati, “Ikibazo gikomeye mfite ni icya correspondence , wandika urwandiko rugatinda mubuyobozi bwa gereza. Jye nashatse umujyanama muby’amategeko ariko nshaka ko nafashwa n’umuyobozi w’ishyaka ryanjye[PDP-Imanzi] kuburyo uyu mujyanama yakwishyurwa, ibyo nibyo nifuza ariko ibaruwa nubu iracyari hano.”
Mushayidi yongeyeho ko adateganya gusaba imbabazi umukuru w’igihugu kuko atemera icyaha nubwo urukiko rwakimuhamije. Icyakora avuga ko anabona umujyanama muby’amategeko azamenya icyo azakora kizatuma asohoka muri gereza.
Mushayidi avuga ko afunzwe ku mpamvu za politike , icyakora yemeza ko abayeho neza nubwo afunzwe kuko arya icyo yifuza, akora siporo yo kugorora ingingo no kwiruka byibuze amasaha abiri ku munsi.
Avuga ko abamusura bamusigira amafaranga kenshi mubuyobozi bwa gereza kuburyo icyo akeneye kugura, ashobora kukigurira.


text:
Inama zihabwa umuntu wese ushaka gukiranukira Imana mu byo yamuhereye ubuntu :
Muri Malaki 3, Imana iratubwira ko ibyo dutunze byose tubikesha Imana… Byose ni ibyayo, … Nk’uko Imana yabujije Adamu na Eva kurya ku giti kimenyekanisha ubwenge, na n’ubu iracyakora ityo. Iduha ubutunzi bwayo bwose, ariko igategeka ko tugena kimwe mu icumi cyabyo, ngo ubwami bwayo bujye mbere. Ni icyo gushyira mu bubiko bwayo. Ni icyayo, ni umutungo wayo… (Témoignages, V3, p. 40-41).
Buri wese agomba kwibuka ko iby’Imana bigomba kurutishwa ibindi. … dukurikije amasezerano yagiranye n’umuntu. Yatugize abacungamitungo, kandi ku byerekeye kimwe mu cumi cy’ibyo Imana yaduhaye, yaravuze iti „NI ICYANJYE“. Tugomba rero kukiyiha… ni icyera cyane, … si icyo kunezeza irari ry’umuntu…
Iyaba buri mwana w’Imana yatangaga icya cumi cye, agaha Imana umuganura w’ibyo yungutse, amafaranga ntiyabura; ahubwo yakuzura mu bubiko bwayo. Nyamara kandi itegeko ry’Imana ryarasuzuguwe, ibyo Imana ifiteho uburenganzira ntibyahabwa agaciro… (Tém., Vol.3, p.38-39).
Imana rero ni yo yategetse umuntu kuyiha ibyayo. Iyo nshingano yagaragajwe neza ku buryo abagerageza kuyirengagiza nta mpamvu yabo izemerwa. Abantu bibwira ko atari inshingano yabo baba bahamirije mu maso y’ijuru, ay’Itorero n’ay’isi, ko badashaka kuzirikana ukuri kwahishuwe neza. Baba BATINYA KO NIBUBAHIRIZA IBYO IMANA YAGAMBIRIYE, IMITUNGO YABO IRI BUGABANUKE. Mu gukunda amafaranga kw’imitima yabo yihugiraho, baba bashaka kugumana imitungo yose, igishoro n’inyungu babibonyeho, kugira ngo babyikoreshe-reze ku giti cyabo.
«… Icya cumi mwafatiriye, cyari icyo gushyigikira aba-garagu banjye bazajya kubwiriza ubutumwa ku bakiri mu mwijima. Igihe ibyanjye mwabikoreshaga ku bwanyu bwite, imitima yavukijwe ibyo nari narayigeneye. Mwagombaga kumpamiriza ubudahemuka bwanyu, ariko ntimwabigendeyeho. Mwaransahuye, mwigaruriye ibyari ibyanjye. « MURAVUMWE » (Témoignages, Vol3, p.41- 42)
Akandi gahe :
Imana… yongeye guha agahe abakoze ubwo bugome. Iti “Nimungarukire, nanjye ndabagarukira.” Nyamara barabaza bati “Tuzagaruka dute ?” Bakoresha imitungo yabo ngo binezeze kandi biheshe icyubahiro, nk’aho ibyo batunze ari ibyabo, ntibamenye ko ari indagizo. (Témoignages, Vol3, p. 42)
…Isi yose irasahura Uwiteka. Amafaranga Imana yabaragije, abantu bayatagaguza mu kwaya, mu mikino, mu minsi mikuru n’ibinezeza biteye ubwoba. Nyamara Uwiteka aravuga ati “Nzabegera nce urubanza” (Malaki 3:8,9,5). Bose bazaba bagomba kwisobanura ku munsi ukomeye, ubwo buri wese azahabwa ibihwanye n’ibyo yakoze” (Témoignages, Vol3, p.42-43)
Urimo amadeni ntagomba kwigarurira iby’Uwiteka. Agomba kumenya … ko iyo anyereza ibyayo, aba arakaza uwabimuhaye. Yagombye kwegurira Imana ibyo atunze byose, nyamara abarwaho imyenda ibiri iyo anyereje umugabane w’Imana agira ngo yishyure imyenda yishyizemo. “NI UMUHEMU KU MANA”, ngayo amagambo yanditse imbere y’izina rye mu bitabo byo mu ijuru. Afitanye urubanza n’Imana … Urakaza Imana wese aba abiba irari rizamuvutsa ijuru. (Tém. 3, p.45-46)
Umurimo ni uwacu :
Niba harigeze kubaho igihe cyo kwitanga, icyo gihe ni iki. Abatunze amafaranga bagomba gusobanukirwa ko iki ari igihe cyo kuyakoresherezamo Uwiteka…Ibinezeza, kwihugiraho, imirimbo y’ibikoresho, gukuza irari ry’ubupfu ry’abana. Ayo amafaranga ni ay’Uwiteka, azayabaryoza.
Gushyigikira umurimo cyangwa kuzigamira Satani
"Ubwoko bw’Imana burahamagarirwa gukora umurimo usaba amafaranga n’ubwitange… Imana irasaba kuyikorera umurimo ushyitse ukomatanyirije hamwe ubwitange bwuzuye bw’umutima, ubw’umwuka (roho), ubw’intekerezo (esprit) n’ubw’imbaraga zacu.“ (Ibihamya, vol. 3, p. 39).
Utabitsa mu bigega by’Imana, aba abitsa mu bya Satani. Ikintu cyose kidashyizwe mu murimo w’Imana cyerekezwa mu wa Satani. Umwami aradusaba ko imitungo aduha yakoreshwa mu kubaka umurimo we… (Témoignages, vol. 3, p. 39-40)
Imana ntifite igitekerezo cyo kwiyizira ku isi ngo izane izahabu n’amafaranga (ifeza) kugira ngo iteze imbere umurimo wayo. Iha abantu imitungo, ikabasaba gusunika umurimo wayo batanga impano n’amaturo …Imana iramburira ikiganza cyayo ku bya cumi, impano n’amaturo igira iti « Ibyo ni ibyanjye. Mu gihe nabaragizaga imitungo yanjye nahamije ko umugabane umwe ugomba gukemura ibibazo byanyu, maze undi mugabane nkawuhabwa. » (Conseil à l’économe, p. 50)
Mu gihe murundanya umusaruro wanyu kandi mugahunika ibyanyu mu bigega byanyu kugira ngo mwikemurire ibibazo byanyu bwite, mbese mujya mutekereza guha Imana icya cumi gishyitse ? Mbese muyiha impano n’amaturo kugira ngo umurimo wayo udakomwa mu nkokora? Mbese mwaba mwaributse imfubyi n’abapfakazi? Iryo ni ishami ry’umurimo ritagomba kwirengagizwa na rimwe.
Umugabane w’Imana :
Wubahishe Uwiteka ubutunzi bwawe. N’umuganura w’ibyo wunguka byose. Ni bwo ibigega byawe bizuzuzwa, kandi imivure yawe izasendera imitobe. (Imigani 3 :9-10)
Icya cumi cy’ibyo twungutse byose, ni icy’Uwiteka. Yaracyiteganyirije ngo gikoreshwe umurimo wayo. Ni icyera… Kubyirengagiza cyangwa kwibwira ko uzagitanga ku wundi munsi bituma Imana ikwinubira. Iyaba abitwa abakristo bose bakiranukaga mu cya cumi cy’Imana, ububiko bwayo buba bwuzuye. (Conseil à l’économe, p. 71). Mu byo twungutse byose, twagombye mbere ya byose kubanza gukuraho iby’Imana (C. E., 72)
Ntihakagire n’umwe ugera mu bihe bimukomereye ngo yigurize ku mafaranga yagenewe iby’Imana agira ngo ayikoreshereze, ashyitsa umutima hamwe yibwira ko azishyura ayo mafaranga hanyuma. Byaba ngombwa ahubwo ko wagabanya ibyo ukeneye bikagendana n’ibyo ubasha kubona, ukabaho ukurikije ubushobozi ufite, aho gukoresha amafaranga y’Uwiteka mu mishinga y’iby’isi (Conseil à l’économe, p. 84)
MBERE YO KUGIRA IBYO UKORA BYOSE, BANZA IBY’IMANA :
…Buri wese agomba buri gihe kugaragaza agaciro k’ibyo yungutse, bibonekamo imigisha y’Imana, maze agakuramo icya cumi kugira ngo akigenere Uwiteka… Igihe icya cumi kimaze gushyirwa iruhande, impano n’amaturo byongerweho “hakurikijwe umutungo” wa buri wese.
Imigani 3:9, hatwigisha ko tutagomba gukoresha amafaranga yacu mu byacu ngo maze tuzanire Uwiteka ibisigazwa, kabone n’ubwo icyo cya cumi cyaba gishyitse. Umugabane w’Imana ni wo ugomba kuba uwa mbere mu gushyirwa iruhande (R&H, 4 février 1902, Conseil à l’économe, p. 86)
Ntitugomba guha Imana ibisigazwa by’imitungo twabonye, ari uko turangije gukemura amakene yacu ayo ari yo yose, ahubwo mbere ya byose, tugomba kubanza gukuraho iby’Imana. Abenshi babanza gukemura amakene yabo n’iby’ibinezeza bitari iby’ibanze, maze Imana bakayisigariza uduhumbahumbano tw’udusigazwa (glanures), iyo na two dusagutse. (R&H, 16 mai 1882 , Conseil à l’économe, p. 86). … Byose ni ibye. Nta cyo wari kugira cyo gutanga, iyaba atari we wabanje kuguha byose.
Kwikunda kwigaruriye ibyari iby’Imana. Gusenga ibigwirwamana, ni ukugira ubuhahara burenze urugero bwo gukunda ingwize. Abantu bihariye ibyo Imana yabatije, nk’aho ari ibyabo, bagira ngo bikorere ibibanezeza. Iyo babashije kurundanya amafaranga bibwira ko ubutunzi bwabo bubahesha agaciro mu maso y’Imana. Ni ukwibeshya, ni umutego wa Satani… Nta nyungu zitava ku byo washoye. Igishoro mwagihawe n’Imana.
…Mu buryo rusange, ntabwo mu Bategereje kugaruka kwa Yesu habuzemo ubushobozi. Nyamara benshi muri bo ntibasohoza inshingano bahawe mu kwifatanya n’Imana na Yesu mu gukiza imitima… Ibibembe byo kwikunda (kwihugiraho) byanduje Itorero. Umwami Yesu Kristo ararivura iyo ndwara, nibemera kuyivurwa. Umuti w’ibyo bibembe uboneka mu gice cya 58 cy’igitabo cy’umuhanuzi Yesaya. (R&H, 10 décembre 1901, Conseil à l’économe, p. 90-91). Kwigarurira iby’Uwiteka … ni ukwiyangiriza ubwenge no kwinangira umutima.
Kwiba Imana ni cyo cyaha cy’ubugome gikomeye kurusha ibindi umuntu abasha gukora, nyamara kandi icyo cyaha cyabaye gikwira kandi gikorwa kenshi.
Buri faranga (buri dolari) wiba riragushinja :
…Kugenza utyo uba ubeshya Imana, kandi ikirego cya buri faranga wibye kiri mu bitabo byo mu ijuru (R&H, 23 décembre 2003, Conseil à l’économe, p. 92)
Hari benshi batazigera bahabwa umugisha keretse gusa babanje kwishyura Imana icya cumi bari barafatiriye. Imana irabategereje ngo mucungure igihe cyashize… Birakwiriye ko abari barafatiriye icya cumi basubiza amaso inyuma kandi bakazanira Uwiteka ibyo bari baribye mu murimo wayo. Murihe byose kandi muture Imana ituro ry’uko muri amahoro. (Yesaya 27:5)


text:
Mu gihe cy’ihinga A, hegitare 9770 zahinzweho ibirayi mu karere ka Rubavu, ni umusaruro mwinshi abaturage bari biteguye kubona no kugeza ku isoko kugira ngo bashobore kwiteza imbere.
Mu karere ka Rubavu, umusaruro wera kuri hegitare ubarirwa kuri toni 33, abaturage bari bahinze ibirayi bagamije guhaza isoko ry’u Rwanda n’abanyamahanga.
Ariko ibyo bakekaga sibyo babonye umusaruro umaze kwera kuko babuze isoko ry’ibirayi bikaborera mu murima.
Umurenge wa Bugeshi, umwe mu mirenge yeramo ibirayi cyane, hari imwe mu mirima irimo ibirayi byumiyemo kubera abaturage badafite aho babijyana.
Bamwe mu baturage baganiriye na Kigali Today, bavuga ko bamaze kwakira igihombo kuko uretse kubigaburira amatungo ntahandi byatwarwa.
Hakizimana Fideli atuye mu kagari ka Buringo, afite ibirayi yahinze ku butaka burenze Hegitare ariko yabuze isoko biborera mu murima.
Yagize ati “Nahinze ibirayi by’ubwoko bwa PEKO byo byamaze kubora ntibyaribwa, n’amashyirahamwe iyo tuyashyiriye ibyo birayi, imodoka ntizishobora kubitwara kuko bimaze amezi atandatu mu mirima kandi byerera amezi ane.”
Hakizimana avuga ko ibirayi byabo bidashobora kuba imbuto no kuribwa ahubwo byabateye igihombo.
Ati “Nafashe inguzanyo muri banki nzi ko nzakuramo umusaruro nkiteza imbere, none byose byarabose, nari nzi ko nzabonamo toni zitari munsi 25, zarabose amafaranga nashoyemo sinzayabona bizangora kwishyura banki.”
Mu mirima itandukanye mu murenge wa Bugeshi, haboneka ibirayi byumiye mu mirima, ibyeze bikeneye gukurwa n’ibindi bigiye kwera, gusa ibi byose ntibifite aho kujya kuko abaturage bavuga ko nta soko bafite.
Mu karere ka Rubavu habarurwa Toni 4800 bikeneye kugezwa ku isoko, naho ibirengeje igihe cyo kugurishwa bishobora kwangirika bibarirwa muri toni 315.
Abaturage basaba ubuyobozi kubafasha kubashakira isoko ry’umusaruro ntibahombe kuko ubuhinzi bw’ibirayi bwari bubatunze.
Umwe ati “Twari dusanzwe tubona imodoka ziva mu gihugu cy’Uburundi ziza kutugurira ibirayi, none zarahagaze, imodoka zituruka Kigali nazo ziraza zikaduhera ku giciro gito, kiri munsi y’amafaranga 135 yemejwe.”
Minisitiri w’Ubucuruzi Vincent Munyeshyaka yakoreye umuganda wo gutera ibiti mu Murenge wa Bugeshi, aganira n’abaturage kuri iki kibazo, yavuze ko Leta irimo kubishakira igisubizo, ariko ababuza gukorana n’abitwa abashabitsi bagusha igiciro umuhinzi agahomba.
Ati “Turabizi ko mwabonye umusaruro mwinshi kandi ukeneye kubona isoko, turabizeza ko tubashakira abasoko, abana ku mashuri batangiye, twagiye kureba, dusanga barabagaburira umuceri n’akawunga, nyamara dufite umusaruro wangirika, turaganira nabo n’ibigo bihaha ku buryo umusaruro ubonerwa isoko.”
Minisitiri Vincent Munyeshyaka akaba yahise ahura n’abayobozi b’ibigo by’amashuri mu karere ka Rubavu kugira ngo barebe uko bakwihutira kugura umusaruro w’ibirayi ukeneye kujya ku isoko aho kuborera mu mirima.
Leta y’u Rwanda yashyizeho igiciro cy’ibirayi kingana na 135Frw ku kilo kugira ngo umuturage adahomba.
Ibitekerezo ( 2 )
nukuri leta nirebe icyo yadukorera kuko mu kagari ka ngando umurenge wa kabatwa ibirayi birikuborera mu mirima.kandi abaturange batangira aho babyerekeza.mudufashe
nibishakirwe isoko ibirayi byaboze si i Rubavu gusa no kukabatwa mukagari ka Ngando kegeranye na Rubavu naho birikubora


text:
Rutayisire Boniface ni umunyarwanda uba mu Bubiligi. Mu mpera z’umwaka ushize ni umwe mu bitabiriye inama ya 15 y’igihugu y’umushyikirano yateranye ku wa 18-19 Ukuboza. Yatashye yishimiye isura y’u Rwanda rufite ubu, uko abanyarwanda babanye anashimwa by’umwihariko Perezida Paul Kagame.
Mu kiganiro n’Ikinyamakuru Panorama, ubwo yari asoje inama y’igihugu y’umushyikirano yadutangarije ko yitandukanyije burundu n’abafite ibitekerezo birwanya Leta y’u Rwanda, avuga ko ashyize imbere inyungu z’igihugu kuruta iz’abantu ku giti cyabo kandi ntacyamubuza gukunda ubuyobozi bw’u Rwanda.
Ageze mu Bubiligi yakoze inyandiko yageneye abanyarwanda bari muri Diaspora, cyane cyane abarwanya Leta y’u Rwanda, abagaragariza ukuri k’u Rwanda.
Amakuru y’u Rwanda agenewe Diaspora nyarwanda hirya no hino ku isi
Banyarwanda, Banyarwandakazi mudaheruka mu Rwanda namwe mwese muba mu murongo w’abarwanya Leta y’u Rwanda,
Mbandikiye mbasuhuza ariko ngira ngo nasabe abarwanya Leta ko basubiza ubwenge ku gihe kuko nasanze ibyo baba bibwira ntaho bihuriye n’uko igihugu giteye.
Mu minsi namaze mu Rwanda mu kwezi kwa cumi n’abiri 2017, nashoboye gusura imigi n’ibiturage ahantu henshi hanyuranye.
Uko gusura ahantu kandi nabikoze amanywa n’ijoro kuko nagendaga amasaha nshakiye, nkagorobereza aho nshakiye hose ndetse nkasangira n’abantu bamwe tugatarama tukageza no mu masaha akuze cyane.
Icyansekeje n’ubu kikinsetsa ni ukurya akabenzi
Mu Rwanda hari ibintu byinshi byo guhanga udushya tugezweho cyane ku buryo iminsi ya mbere ubanza gutakara no kumvugo zikoreshwa.
Hari ahantu henshi hagezweho bagutembereza ugafata icyo kunywa no kurya (ifi, inkoko y’inyarwanda cyangwa ipondeze, ibitoki, ibirayi byokeje, boyilo, agatogo,etc.).
Ariko icyanciye imbavu ni abansohokanye bati “tujye kurya akamodoka” ndabicuritse ahubwo ngo ni ukurya AKABENZI. Barabimbwiye ngo tujye KURYA AKABENZI ndapapaza nti “Ese akabenzi umuntu arakarya akabaho?”
Baransetse baratembagara bati “Akabenzi ni ingurube bategura neza, yumutse ku buryo uyiriyeho ayikunda cyane.” N’uyu munsi iyo mbyibutse ukuntu nabyakiriye bikabanza kumpahamura ndiseka nkatembagara.
Aho nagenze hose nahasangaga umutekano usesuye kuko nabaga nitwaye nta muntu nigeze naka umperekeza (escort) kuko numvaga nizeye umutekano wanjye ijana ku ijana.
Ntarafata urugendo rwerekeza i Kigali, hari bamwe babitekereje babingiramo inama mbere y’uko ngenda ko nkwiriye Escort; ariko ngeze mu Rwanda nasanze hari umutekano uhagije mu buryo ntabitekerezaga. Ibyo mbabwira rero nagize igihe cyo kwitegereza ntawe umpagaze hejuru.
Leta y’u Rwanda ntabwo ishonjesha abaturage, ababivuga barayibeshyera
Icya mbere cy’ibanze nababwira mukwiriye guhanagura, ni ikintu cyo kuvuga ko leta ishonjesha abaturage.
Icyo rwose mugihanagure burundu ku babivuga cyane cyane abarwanya Leta y’u Rwanda bakwiza amakuru ko u Rwanda rwose rushonje. Mu Rwanda nta nzara rusange ihari.
Ku bijyanye no gushonjesha abaturage, nta mabwiriza cyangwa imigirire igamije gushonjesha abaturage ihari.
Ku bijyanye n’inzara, muri rusange mu Rwanda barejeje ndetse aho nageze hose bagiye banganuza ku myaka bejeje n’ubwuzu bwinshi cyane, kuko hose wasangaga banyikundiye cyane. Mu muco habaho umuntu akagira igikundiro nanjye nkunze kwikundirwa n’abantu, rero nsura u Rwanda nasanze ntaho cyagiye.
Ku bakwiza amakuru atariyo, icyo nabonye ahubwo kigenderwaho na bamwe ni uko mu kugwa kw’imvura hari utuzinga cyangwa uduce usanga itaraguyemo uko bikwiye, ariko ugasanga na ho atari henshi.
Aho ni ho usanga bataka ko bashonje kandi na bwo usanga Leta y’u Rwanda ibitayeho cyane, kuko buri kagari wagereranya na “secteur” ya kera, gafite umukuru w’akagari bita Gitifu (Executif) wize ubihemberwa, hakaba n’umusosiyari wize ubihemberwa na Leta buri kwezi nk’aba bose tubona i Burayi. Umuturage rero ugize ikibazo cyo kuteza neza ntabwo atereranwa.
Kugira ngo ntange urugero rwumvikana, navuga nk’akarere Matata Joseph uyobora CLIIR akomokamo muri Kayonza yahoze yitwa Muhazi kera hamwe n’uturere tuhegereye. Narahasuye nsanga ni ahantu bejeje imyaka myinshi cyane ku buryo bushimishije rwoseeee. Ndetse imyaka wasangaga iteye amabengeza cyane ku buryo waguma kuyireba.
Ibyo kandi ni uturere twose tuhegereye. Ariko igitangaje ni uko hari umusozi umwe mu misozi myinshi bambwiye ko utaguyeho imvura nk’iyindi ku buryo bo batigeze beza uko abandi bejeje. Matata Joseph arahazi nahamubwira ni umusozi wa Nyawera agace kamwe kandi iyindi misozi yose byegeranye irejeje.
None se ubwo wavuga ngo ako karere gafite inzara? Wavuga se ngo ni leta yabashonjesheje? None se iyo wowe wiyita opoza (opposant), ufashe urugero nk’urwo ukaruhindura rusange ku Rwanda rwose uba ukora politiki yafasha abanyarwanda?
Aho rero ni ho nsaba buri wese guhindura ibyo atangaza k’u Rwanda bitajyanye n’ukuri.
Maze kuzenguruka u Rwanda nasanze abiyita opozisiyo (opposition) bagomba guhwiturwa kuko ibyo batangaza ntabwo bijyanye n’ukuri kandi ntabwo byafasha igihugu n’umuturage kuko aba atari ukuri.
Politiki ireba abahinzi b’ibirayi
Muri iki gihe haravugwa ko abahinzi b’ibirayi babangamirwa ariko sibyo. Ahubwo ikiriho ni uko abahinzi barimo kwigishwa uburyo bushya ibirayi bejeje bitahinduka akajagari bakabihomberamo. Ndetse hamaze guhanwa abayobozi benshi bazizwa gushaka guhenda umuturage cyangwa kumwiba bamuha igiciro kitari cyo.
Ku mafaranga bahabwa ku kiro muri iki gihe, ubaretse bigahinduka akajagari nta n’ubwo babona kimwe cya gatatu (1/3) cy’ayo bahabwa. Ikigaragara ahubwo ni uko sisiteme (systeme) iriho ari nziza ariko ikaba itaramenyerwa n’abaturage ku buryo ubukangurambaga bugomba gukomeza kwigisha bihagije.
Ku bijyanye n’ubuyobozi
Ikintu nabonye gikomeye cyane ni uko abayobozi batinya abaturage cyane ku buryo bukomeye. Na none kandi abaturage bazi uburenganzira bwabo ku kigero cyo hejuru cyane ndetse ntibatinya abayobozi nka kera ku ngoma zindi zahozeho.
Ikindi nabonye ni uko abayobozi bakora cyane ahubwo ugasigara ufite impungenge niba nta ngaruka ku buzima bwabo, kuko usanga birenze urugero, ariko iyo muganiriye usanga ari wo muvuduko bamenyereye gukoreraho.
Ikindi kigaragara ni uko umuturage yitaweho cyane na Leta ku buryo buhanitse muri byose. Byarantangaje aho umutegetsi -Gitifu (Executif) aba ahangayikishijwe no gutanga raporo irimo abantu bahanduwe amavunja n’ibindi bintu nk’ibyo by’ubuzima bwa buri munsi bw’umuturage.
Icyitonderwa: Uko mbonye akanya nzajya nkomeza mbaganirire.
Bruxelles, le 10/01/2018
RUTAYISIRE Boniface


text:
Aha, nakumiro!
Ngo kwakira impano ubwo se impano kuba yarazakiriye bivuzeko atari kwakira impano kuko yari umuyobozi ari aho hafungwa benshi
Ku bya ruswa, ahari uwajya ahemba abatayirya kuko nibo bake, naho gufunga abayirya ni uko ibimenyetso bigoye naho ubundi ntiwabona gereza bakwirwamo.
Komera Murokore , Imana izakurengera.
Impamvu uvuga ibyo nuko ntako wayarya nawe uwayagushyiramo.
Kwakira impano ni ukurya Ruswa.Igitangaje nuko abantu bakize barya ruswa,kubera gushaka gukira cyane.Nyamara muli 1 Timote 6:6,Imana idusaba "kunyurwa" n’ibyo dutunze (contentment).Imana ivuga ko gukira cyane ari "umuzi w’ibibi byinshi.Ndetse ubukire butubuza gusinzira nkuko Umubwiriza 5:12 havuga.Umuntu wese ushaka IBYISHIMO nyakuri,ashaka imana cyane,ntatwarwe n’ibyisi.Ikindi kandi,abantu bose bakunda ibyerekeye imana,bazahembwa ubuzima bw’iteka muli paradizo iri hafi cyane .Niba dushaka ubuzima bw’iteka,ntitukibeshye ko ubuzima gusa ari amafaranga,shuguri,politike,etc...Kubera ko abo byatwaye,akaba aribyo baheramo,imana ibafata nk’abanzi bayo nkuko Yakobo 4:4 havuga.Bityo bakazabura ubuzima bw’iteka kandi ntibazazuke ku munsi w’imperuka wegereje (Abagalatiya 6:8).
uyu mugabo ndamukunda cyane yari inyangamugayo sinzi icyo azize.
I byiza cyane kabisa kubona abantu bintwari


text:
Abagore, abagabo, inkumi n’abasore bafite ubumuga bunyuranye bari ku ntebe y’ishuri. Bose bahatanira kugira umwuga bamenya neza, kugira ngo uzabafashe mu iterambere ryabo.
Winjiye mu kigo, urakirwa n’urusaku rw’imashini zibaza, izisudira n’inyundo zikubita. Ukinjira mu byumba, urasanganirwa n’umuduhiro w’imashini zogosha, n’uw’izidoda. Abandi na bo nta n’umwe ukoma, barasuka, ku rundi ruhande baratunganya imisatsi bigezweho. Hirya gato, hari abarimo kubaka, abandi na bo bari mu masomo y’igikoni.
Ni Mujyi wa Huye, Umurenge wa Ngoma, Akagari ka Kabutare, Umudugudu wa Kabuye. Uhasanga ikigo cyigisha imyuga inyuranye cya Rwabuye (Rwabuye VTC). Abantu b’ingeri zinyuranye, buri wese mu mwuga yahisemo, bashishikariye gukurikira amasomo, abandi bari mu mikorongiro mu masomo bahawe.
Uwimana Genevieve, afite abana batatu, yarangije amashuri yisumbuye; abana n’ubumuga. Ati: “Nahisemo umwuga wo kudoda, kandi nzi neza ko bizangirira akamaro. Ninsoza amasomo, nzajya ku isoko ry’umurimo, mpangane n’abo nasize badoda. Gutanga serivisi nziza nibyo bizampa abakiriya. ”
Kankera Angela, afite imyaka 26 na we afite ubumuga. Akomoka mu murenge wa Ndera mu karere ka Gasabo. Avuga ko yarangije amashuri yisumbuye ntabone uko ajya muri kaminuza, ahitamo kwiga umwuga kugira ngo yunganire ubumenyi afite.
Agira ati: “Nahisemo gukora imisatsi, kuko numvaga mbikunze. Ubumenyi ngiro nzakura aha nzabuhuza n’ubundi bumenyi mfite, mpangane n’abari ku isoko ry’umurimo ubungubu. Kwiga igihe kinini bizamfasha kurushaho gusobanukirwa neza ku buryo nakwigisha n’abandi. ”
Hakomezimana Vital, akomoka mu murenge wa Ngoma mu karere ka Nyaruguru. Agendera mu igare ry’abafite ubumuga. Yicaranye na bagenzi be, bariga ibijyanye no gutunganya imisatsi no gusuka.
Agira ati: “Nahisemo kwiga ibijyanye no gutunganya imisatsi kuko bihura n’ubumuga mfite. Nanze kwicara mu rugo, nanze gusabiriza kandi mfite umutwe muzima. Mfite bagenzi banjye twigana hano, nidusoza amasomo tuzashinga koperative, dukorere hamwe, kandi tuzatera imbere turabyizeye.”
Br. Kayishema Augustin, Umuyobozi wa VTC Rwabuye, aganira n’Ikinyamakuru Panorama, yadutangarije ko ikigo cyabo cyakira abantu b’ingeri zose, ariko uyu mwaka hajemo akarusho kwakira abantu benshi bafite ubumuga bunyuranye, baje kwiga imyuga.
Agira ati: “Ubu dufite abanyeshuri ijana na makumyabiri na batanu, biga muri gahunda ya NEP Korawigire. Ni abanyeshuri bakurikira, usanga bafite amatsiko yo kumenya. Natwe dukora ibishoboka byose, kugira ngo bajyanye ubushobozi butuma bahangana ku isoko ry’umurimo. Turafatanya n’Inama y’Igihugu y’Abafite ubumuga.”
Niyomugabo Romalis, Perezida w’Inama y’igihugu y’abafite ubumuga (NCPD), yatangarije Ikinyamakuru Panorama ko ari politiki ya NCPD kwigisha imyuga abafite ubumuga, buri wese akiga umwuga ujyanye n’ubumuga afite.
Ku bijyanye n’icyo bazahabwa umunsi bazaba basoje amasomo, Niyomugabo avuga ko ubundi bahabwaga ibikoresho by’ibanze cyangwa amafaranga, ariko imbogamizi yabaye ko ibikoresho babigurishaga cyangwa amafaranga akagabanwa na Perezida n’umunyamabanga abandi ntibagire icyo babona.
Agira ati: “Ubu amafaranga tuzajya tuyanyuza muri BDF noneho BDF na yo iyanyuze muri SACCO. Abagenerwabikorwa bazajya baka inguzanyo BDF ibaber umwishingizi, na bo bishyure mirongo itanu ku ijana. Bashobora kwaka inguzanyo banyuze mu makoperative cyangwa se umuntu akayaka ku giti cye.”
VTC Rwabuye ni ikigo cyashinzwe n’abafurere b’Abamarisite mu 1975. Mu 1985 cyagize amasezerano y’ubufatanye na Leta. Abakigana bahaha ubumenyi ngiro burimo Kubaka, Kubaza, Gusudira, Amashanyarazi yo mu nzu, Guteka, Kudoda no Gutunganya imisatsi.
Abagana iki kigo, biga mu byiciro bitandukanye birimo abiga igihe kigufi kingana n’amezi atatu, ane cyangwa atandatu.
Hari n’abarangije icyiciro rusange cy’amashuri yisumbuye, biga igihe kingana n’umwaka abarangije bagahabwa impamyabushobozi y’icyiciro cya mbere (Level 1), abiga imyaka ibiri bahabwa impamyabushobozi y’icyiciro cya kabiri(Level 2) n’abiga imyaka itatu bahabwa impamyabushobozi y’icyiro cya gatatu (Level 3), ifite agaciro nk’iy’amashuri atandatu yisumbuye.
Rwanyange Rene Anthere


text:
Ikoranabuhanga rigiye guca amanyanga aba muri cyamunara
Minisiteri y’Ubutabera (MINIJUST) itangaza ko harimo gutegurwa uburyo bw’ikoranabuhanga buzajya bwifashishwa hagamijwe guca amanyanga yabaga mu kurangiza imanza.
Byatangarijwe mu nama yateguwe na MINIJUST yabaye kuri uyu wa 25 Gicurasi 2018, igamije kuganira ku mikorere y’abahesha b’inkiko n’irangizwa ry’imanza, ikaba yitabiriwe n’ibigo bitandukanye birimo Urwego rw’umuvunyi, ubushinjacyaha, ubugenzacyaha n’ibindi.
Ibyo ngo byatekerejweho mu rwego rwo gushaka uko ibibazo bitandukanye bigaragara muri cyamunara birimo gutesha agaciro ikigurishwa, guhisha amakuru ngo hagure uwararitswe ndetse na ruswa, byose ngo bigakorwa ku nyungu za bamwe, uterezwa cyamunara akarengana.
Minisitiri w’Ubutabera, Jonhston Busingye, yavuze ko iryo koranabuhanga riri hafi gutangira kugeragezwa, agatanga urugero rw’uko rizakora.
Yagize ati “Niba hari inzu igiye gutezwa cyamunara, izashyirwa ku rubuga n’ibiyiranga ndetse n’agaciro kayo. Abayifuza bahabwe gahunda ku rubuga yo kuyisura ku buryo ntawuhahurira n’undi hirindwa kumenyana, noneho bagatangira bagatanga ibiciro byabo na none ku rubuga”.
Arongera ti “Niba icyamunara giteganyijwe mu minsi 20 abantu bazakomeza bapiganwe, n’abatari mu Rwanda baremerewe kugeza ku munsi wanyuma. Ubishinzwe ahagarike ahite anatangaza uko barushanyijwe, uwambere yishyure atabonetse hishyure uwa kabiri hakurikijwe itegeko”.
Minisitiri Busingye kandi yagarutse ku bakomisiyoneri bakora ku buryo ikigurishwa kigurwa amafaranga make kandi bidakwiye.
Ati “Umukomisiyoneri yakagombye gushaka abaguzi bishyura menshi akabonaho ayo yemerewe akanasora. Abo tubona ubu n’ugushaka uko ikigurishwa cyagura make cyane, inzu ya miliyoni 10 ikagurishwa imwe, abo turimo kubarwanya ndetse n’iri koranabuhanga rikazabavanamo”.
Yongeraho ko uretse n’iryo koranabuhanga, ngo batangiye gushaka uko bamenya imikorere y’abakomisiyoneri, uko babona amakuru agamije gutesha agaciro iby’abandi kugira ngo bahashywe.
Umuvunyi mukuru wungirije, Odette Yankurije, avuga ko kurangiza nabi imanza byangiza ubunyangamugayo bw’abakora uyo mwuga.
Ati “Kurangiza nabi imanza bibangamira imiyoborere myiza, byangiza umunyangamugayo. Umuturage wahuye na ruswa n’akarengane yari yizeye ubutabera ntazavuga ko hari imiyoborere myiza, bikamwangisha Leta kuko bikorwa mu izina ryayo ntanarebe uwabikoze”.
Yongeraho ko kurangiza imanza nabi bituma inzego z’ubutabera zitongera kwizerwa n’abaturage, kuko bazibonamo akarengane na ruswa bikangiza isura y’igihugu muri rusange, ari yo mpamvu ngo bahuye, ibibazo biri muri uwo mwuga bishakirwe umuti.
Ibitekerezo ( 2 )
IRYO KORANABUHANGA RYABA RIZIYE IGIHE KUKO WASANGAGA ABO BAHESHA BINKINKO BIHISHA INYUMA YABO BAKOMISIONAIRI UGASANGA CYAKINDI KIRIGUTEZWA CYAMUNARA NIWAMUHESHA WINKIKO WAKIGUZE AKACYANDIKA KURABO BAKOMISIYONERI MBESE ABATURAGE BARARENGANYE WAGIRANGO NTAMATEGEKO URWANDA RUFITE PE!
iyo ubuyobozi bwamenye ko ikibazo gihari biba bihagije. igisubizo gishakwe nyine ayo manyanga acike kuko baba babitse ibyo bisubizo.


text:
Mu gihe cy’amasaha 48 ashize hafi igihugu cyose ubu bumvise uwitwa Barafinda Sekikubo Fred, utaramwumvise hari ibindi ahugiyemo cyangwa bimubujije. Ni umugabo w’igara rito, uganira ashyenga anasetsa ariko hari aho wumva afitemo ingingo mu byo avuga, arifuza kuba umukandida ku mwanya w’umukuru w’igihugu nubwo iminsi yamusize kuko asabwa imikono 600 mu minsi 10 isigaye. Aracyafite ikizere, ngo abamusinyira bamwe bagomba kumusanga iwe mu rugo…natwe niho twamusanze turaganira….
Mu isanduka agendana haba harimo inzandiko nyinshi, cyane ngo izigendanye na Politiki
Atuye mu mudugusu wa Akindege mu kagari ka Kamashashi mu murenge wa Nyarugunga muri Kicukiro, ni ku musozi wa Kanombe ahagana ku kigo cya gisirikare. Arubatse abana n’umugore n’abana batatu, babiri biga amashuri abanza n’umwe uri kw’ibere.
Abaturanyi be iyo atambutse ubona ko bamwishimiye bashaka ko ahagarara bagasekanaho gato, bamwe bamwita ‘Perezida’, ni umugabo w’urugwiro cyane.
Inkuru irambuye hano>>>


text:
Mu bice bibiri bishize twavuze ku nkomoko ya Noheri no ku ivuka rya Yezu/Yesu ku bakristu. Hari uwibajiji niba umucunguzi tuvuga ari umwe ku bantu bizihiza Noheri n’abavuga ko abayizihiza ari abapagani. Ndakeka ko ikibazo kitari ku kuba umucunguzi yaba ari umwe, ahubwo dufite ikibazo cyo kutumva kimwe ibyo kwizihiza ivuka ry’uwo mucunguzi n’impamvu zo kuryizihiza.
Muri iki gice ndagirango turebere hamwe ubutumwa buri mu ivuka rya Yezu/Yesu dushingiye ku byo twanditse mu gice cya kabiri.
Uwavutse ni muntu ki?
Mu ivanjili cyangwa ubutumwa bwiza bwa Luka 1:26-38 twasanze Gabuliyeli avuga ko:
- Mariya azasama inda
- Azabyara umuhungu
- Agomba kumwita Yezu/Yesu
- (Yezu/Yesu) azitwa mwne Nyirijuru/umwana w’Isumbabyose
- Azaragwa ingoma ya se Dawidi
- Ubwami bwe buzahoraho iteka ryose
Muri ibi marayika yabwiye Mariya, dusangamo bimwe mu bintu twakwifashisha mu kugerageza kumva uwo Yezu/Yesu ari we. Kumenya uwo Yezu/Yesu ari we biraza kudufasha gukura inyigiaho mu ivuka rye. Biri n’amahire rero kuko babanje kugira icyo bamutubwiraho mbere yo kugera ku ivuka rye nyirizina.
Mu bintu by’ingenzi bivuga umuntu uwo ari we, harimo kumenya inkomoko ye. Kuri uyu rero, biratangaje ko icya mbere avugwaho ari uko “azitwa umwana w’Isumba byose.” Ikibazo umuntu yakwibaza hano ni impamvu azitwa atyo. Iki ni ikintu usoma wese agomba gukomeza kwibuka. Azavuka ku mwari w’isugi, kandi yitwe umwana w’Isumbabyose.
Aha dukwiriye gusobanukirwa ko nimba yiswe “umwana w’Isumbabyose” kandi akaba adafite se mu bantu, ubwo azaba avuye mu rwego rw’abantu basanzwe kuko tuzi ko abantu bagomba kugira inkomoko mu bandi bantu.
Ikintu cya kabiri ni uko bivugwa ko azaba umwami, kuko bivugwa ko azaragwa ingoma ya se Dawidi. Iki nacyo gifite agaciro kanini mu kumenya uwo uyu Yezu/Yesu ari we. Agaciro kacyo ni uko bitubwira ko atazaba ari umuntu nk’uyu wo muri rubanda.
Icya gatatu ni uko bivugwa ko ingoma ye itazagira iherezo.
Bibiri mu byo tuvuze hejuru aha bitwereka ko uyu Yezu Atari umuntu. Icya mbere kimwita umwana w’Isumbabyose naho icya gatatu kikavuga ko ingoma ye cg ubwami bwe buzahoraho iteka. Nimba inkomoko ye ari Isumbabyose, ibyo bimugira Imana kuko ariyo akomokaho. Ikindi ni uko iyo aza kuba umuntu, ubwami cg ingoma ye ntiyari kuzahoraho. Ingoma y’umuntu ntiyahoraho kandi nyirayo adahoraho. Nimba bisaba ko ahoraho kugira ngo ingoma ye ihoreho, ibyo nabyo bitubwira ko atari umuntu kuko nta muntu uhoraho.
Uwavutse avuze iki ku bantu?
Mu gice cya 2:10-12 Marayika yari afite ubutumwa:
- Bwiza b’umunezero
- Bwiza ku bantu bose
- Bw’uko umucunguzi/umukiza yavutse
- Yavukiye muri twe
- Azaba Kristo Umwami
Ubu butumwa bwari bugenewe abandi bantu batari Mariya. Bwabwirwaga abashumba, ariko bukavuga ko ari ubw’abantu bose kandi uwavukiye muri bo azaba Kristo Umwami.
Aha niho turibuhere turebera hamwe icyo iri vuka rya Yezu/Yesu ritwigisha. Kugira ngo tubigereho, biradusaba kugira ibibazo tubaza kandi tunabisubize. Kuki umwana w’Isumbabyose yavukira muri twe?
Uretse ibigaragara mu butumwa bwo muri iyi mirongo ko aje kuba umucunguzi, hari isomo nshaka ko dutindaho ryadufasha mu mibereho ya buri munsi. Ariko ibi ntibikwiriye gusa nk’aho bigabanya uburemere bw’uko uyu Yezu/Yesu yaje kutubera umukiza cg umucunguzi. Icyo ngendereye aha ni ukureba icyo ivuka rye ubwaryo rivuze cg ritwigisha. Kugira ngo tubyumve neza, twagombye kubanza kumva itandukaniro hagati ya Yezu/Yesu natwe abantu. Nimba twamaze kwezanya ko ubutumwa marayika yari afitiye Mariya butwereka ko Yezu/Yesu ari Imana, ibyo bivuga ko itandukaniro rinini riri hagati ya Yezu/Yesu natwe ari uko we ari Imana twe tukaba babantu, ni umuremyi twe tukaba ibiremwa bye, ahoraho twe turi ab’ibigihe gito… ibi rero nibyo bituma ivuka rye rikwiriye kwitabwaho bihagije.
Pawulo yandikira Abanyafilipi 2:5-8 yagize ati “5. Mugire wa mutima wari muri Kristo Yesu. 6. Uwo nubwo yabanje kugira akamero k’Imana, ntiyatekereje yuko guhwana n’Imana ari ikintu cyo kugundirwa, 7. ahubwo yisiga ubusa ajyana akamero k’umugaragu w’imbata, agira ishusho y’umuntu, kandi amaze kuboneka afite ishusho y’umuntu 8. yicisha bugufi, araganduka ntiyanga no gupfa ndetse urupfu rwo ku musaraba” (Bibiliya Yera).
Iri ni isomo ridusubiza ku nkomokoye ariko kandi rigakora ku ntege nke zacu ziruta izindi. Intege nke mubyo guca bugufi.
Nimba hari ikintu cyagombye kuba kiranga abakristo, guca bugufi byagombye kuba ku mwanya wa mbere. Ibi nyamara si ko biri. Buri wese arashaka kuba uw’imbere, buri wese arashaka kuruta abandi, buri wese arashaka kurusha abandi, buri wese arashaka …, ikintu kimwe twese tudashaka ni ugufasha abandi kugera kubyo dushaka kugeraho. Ibi ngira ngo birumvikana, ntidushaka gufasha abandi kubigeraho kuko dushaka kubarusha.
Nyamara ubutumwa buri mu ivuka rya Yezu/Yesu ni ugutekereza abandi, cyane cyane abo dufite ibyo turusha. Ibyo tubirebera ku buryo we ubwe yasize ubumana bwe kugira ngo aducungure, atuvane mu ibohero ry’ibyaha byajyaga kuzatugeza mu irimbukiro.
Mu gihe abakristu tutarafata ubu butumwa ngo tubwubakireho ubuzima bwacu, ivanjili twigisha izakomeza kumirwa n’ubuzima tubayeho.
Mu ivuka rya Yezu/Yesu harimo isomo rikomeye ry’imibereho yacu ya buri munsi. Waba wizihiza Noheri cg utizihiza Noheri, ubu butumwa burakureba. Kwishimira ko Yezu/Yesu yatuvukiye ni byiza, ariko bisaba ko dukurikizaho kubaho dukurikije urugero rwe.
Byanditswe na Samuel M. Mukeha


text:
Ku cyumweru tariki 6 z'uku kwezi, intambara hagati ya RCD-Goma n'umutwe wa forces négatives Mudundu 40 yari ikaze. Urufaya rw'amasasu rwumvikanaga mu nkengero z'umugi wa Bukavu uhana imbibi n'u Rwanda ku mugoroba. Abatuye uwo mugi baremeza ko uri hafi kujya mu maboko y'uwo mutwe wa Mudundu 40.
Intandaro y'imirwano ni ifungwa ry'uwahoze ari guverineri wa Kivu y'amajyepfo wari uherutse gutorerwa kuyobora uwo mutwe. Ubusanzwe uwo mutwe wagenzuraga akarere ka Walungu kari mu birometero biri hagati ya 70 na 60 uvuye i Bukavu.
Shakira andi makuru yo mu karere hano.


text:
Bamwe mu baturage bo mu karere ka Nyaruguru baravuga ko hakiri ikibazo cyo guhishanya imitungo ku babana mu muryango, n’abenda kurushinga bigakurura ihohoterwa rishingiye ku mitungo.
Ibi ngo byiganje cyane mu bagore baba bagiye gushaka , aho ngo bahisha abagabo babo imitungo bari bafite iwabo, yaba amatungo, isambu n’ibindi. Ikindi ngo hari n’ababana mu ngo batabwizanya ukuri ku mafaranga bafite mu rugo rwabo.
Jean Marie Vianney Rufatabahizi , umugabo w’abana barindwi utuye mu murenge wa Cyahinda, ati “inaha hari amakimbirane ashingiye ku kutabwizanya ukuri hagati y’abashakanye. Nk’igihe umugabo yashoye itungo ku isoko ntabwize ukuri umugore amafaranga yakuyemo, umugore yazabivumbura bikaba impamvu y’amakimbirane”.
Urayeneza Agathe, wo mu murenge wa Cyahinda avuga ko yahohotewe n’umugabo we babyaranye abana babiri kandi bapfa imitungo, dore ko ngo yamukubitaga kugeza nubwo amwirukanye mu rugo, akagenda nta mutungo amuhaye habe n’umwambaro. Ubu ngo uwo mugabo yishakiye undi mugore.
Urayeneza ntiyasezeranye n’uwo mugabo ku buryo bwemewe n’amategeko, gusa barabyaranye ariko ngo abana ntacyo umugabo abamarira kugeza ubu.
Ubuyobozi bw’akarere ka Nyaruguru buvuga ko icyo gihe harebwa uburenganzira bw’abana, dore ko ngo nubwo ababyeyi baba batarasezeranye ariko hagomba kwitabwa ku bo babyaye.
Murebwayire Maureen, umukozi w’akarere ka Nyaruguru ushinzwe uburinganire n’iterambere ry’umuryango ati “icyo gihe rero twumvisha umugabo ko niba ashatse umutungo atari uwe wenyine. Burya na ba bana bafite uruhare kuri wa mutungo. Binyuze mu mugoroba w’ababyeyi, Ministeri yabigishije itegeko rigenga umutungo w’abashakanye.”
Muri rusange abaturage bavuga ko ikibazo cy’ihohoterwa rishingiye ku mitungo cyagabanije ubukana, dore ko ngo usanga abenshi bitabira no gusezerana kandi bakavanga umutungo, ndetse n’ubuyobozi bukabibakangurira.
Itegeko No 27/2016 ryo ku wa 08/07/2016 rigenga imicungire y’ umutungo w’ abashakanye ,impano n’ izungura, ingingo ya 10 ivuga ko “igihe cyo gukora amasezerano yo gushyingirwa , hashingiwe kubyo abashyingiranwa ubwabo bumvikanyeho hakorwa ibaruramutungo ryerekana umutungo bwite wa buri wese kimwe n’umutungo buri wese ageneye iremezo ry’urugo iyo uhari.
Inyandiko y’ imenyekanishamutungo ishyirwaho umukono n’ abagiye gushyingirwa ndetse n’ umwanditsi w’ irangamimerere. Ikintu cyose kitabaruwe nk’umutungo w’iremezo ry’urugo kiba ari icya nyiracyo”.
Iyi ngingo isaba abagiye kurushinga ko nyuma yo kumvikana uburyo bifuza gushyingiranwamo: ivanga mutungo rusange , ivangura mutungo risesuye cyangwa ivanga mutungo w’umuhahano ,bagomba kugaragaza imitungo buri wese afite kandi ikandikwa mu bitabo by’ irangamimerere ndetse bakanasinya kuri iyo nyandiko igaragaza umutungo wa buri wese avanye iwabo.
Ntezimana Jean Claude, ubuzima.rw


text:
Nyaruguru: Barasabwa guha agaciro gahunda za leta
Abayobozi bo mu nzego z’ibanze mu karere ka Nyaruguru barasabwa gaha agaciro no gushyira mu bikorwa gahunda za . Ibi byagarutsweho n’umuyobozi w’intara y’Amajyepfo Munyantwari Alphonse More...
Nyanza: Abakozi b’Akarere bihwituriye mu nama idasanzwe
Abakozi b’akarere ka Nyanza bo mu nzego zose z’ibanze bahuriye mu nama idasanzwe barihwitura mu birebana no kunoza imikorere buri wese akita ku nshingano ze z’ibanze mu kazi. Abakozi kuva More...
Rusizi: Mu karere ka Gakenke ngo basanga bagenzi babo barabasize mubikorwa by’iterambere
Nyuma yo kumenya ko urugaga rw’abikorera rwateye imbere mu bikorwa bitandukanye birimo kuzamura imishinga migari iboneka mu nyubako zitandukanye mu karere ka Rusizi itsinda ry’abantu 30 bakora More...
Nyabihu: abaturage babona inama y’umushyikirano nk’urubuga rwo gutanga ibitekerezo
Bamwe mu baturage bo mu karere ka Nyabihu basanga inama y’umushyikirano ari ingenzi cyane kandi ifitiye abaturage akamaro kuko ari urubuga rwo kumva ibitekerezo no gukemura  ibibazo byabo byinshi More...


text:
Ubusobanuro bwimbitse
Kuri ubu twavuga ko Umuhire ari izina ryifitemo inyito yo guhirwa cyangwa se kugira amahirwe.
Ni ho abagatorika bahereye bita umuhire umuntu witabye Imana ari intungane , mu gihe ategereje kugirwa umutagatifu.
Ariko ubundi mu Kinyarwanda, umuhire ni igiti (ikimera). Nta n’ubwo ari kimwe kuko umuhire uri ukubiri.
Hari ‘umuhire’ Abanyarwanda bakoresha nk’umuti wa gîhaanga, ukaba ufite umumaro wo kuzimya umuriro (antipyréthique), hari n’umuhire abandi bita ikiburasenya abanyarwanda bakoresha mu kubandwa.
Amazina y’abantu n’ay’imisozi usanga ari amazina ya kera akenshi afatiye ku bimera.
Umwanzuro
Izina ‘Muhire’rikomoka kuri icyo kimera cya mbere twavuze cyari gifite akamaro ko kuzimya umuriro ku muntu wagize uburwayi .
Kuba umwana yakwita umwana we ‘Muhire’ cyangwa ‘Mukamuhire’ ni ukugaragaza ko ari umuntu w’ingirakamaro cyangwa se akaba yaravurishijwe icyo giti akiri agahinja bagakira bagahita bakimwitirira.
Ubu busobanuro bwatanzwe n’Inteko Nyarwanda y’Ururimi n’Umuco RALC


text:
Monthly Archives: November 2016
Agatinze kazaza,na menyo yaruguru!
Nov 30,2016 njyanwa mu iyerekwa,mbona muri gakondo ya bakiranutsi,kuri STADE, amahoro abantu ari urujya nuruza,baturuka mu muhanda uturuka mu murwa rwagati,basa naberekera kuri Station ya Police ya Remera.Nabonaga abadamu bambaye imyenda mu bwoko bwimishanana bavuga ko ngo bagiye mubukwe.Nuko ijambo ry’Uwiteka rinzaho maze rirambwira riti,mwana w’umuntu,dore abanyarwanda mu minsi ya vuba,bagiye kwambara imyenda ya mabara,kandi bazizihizirwa cyane kuko bagiye guhuzwa n’Umwakagara igiye gutanga ubutegetsi abatabishaka ariko kuko igihe cyarangiye ntakundi byagenda akwiye kubisa abandi nabo bakinjira mu gihe cyabo nk’uko ijambo ry’Uwiteka ryabitegetse niko Uwiteka Nyiringabo avuga!
Nta muryango ubura ikigoryi!Kuki se utagira umunyabwenge?
Bene data bakundwa ndibwira yuko,mwese muzi umugani wa gipagani uvuga ngo,NTAMURYANGO UBURA IKIGORYI!?Ariko se uyu mugani waturutse kuki?Ninde waba azi,imvo n’imvano yawo?Reka mvuge mari macye nca amarenga,hari abantu benshi cyane basheshe akanguhe bakoreye satani mu buryo bw’ibanga.Bakoreshaga imbaraga z’umwijima,aho wasangaga bafata umwana umwe mu muryango bakamugira igicumbi cy’abadayimoni kugirango inaka zabo zigwire cyangwa zororoke kubwinshi.
Gen.Jack Musemakweri mu mugambi wo guhirika ubutegetsi bw’Umwakagara!!!
Amakuru agera ku inyangeNews aturuka muri za magigiri ze,aravuga yuko ngo,Umwakagara kuva ashyira amakuru ahagaragara yuko yabyaranye na Nduhungirehe EUGENE umwana witwa IAN Kigenza.
Muhige Umuhanuzi mu muce gihanga ataraducika!
Nov 28, 2016 njyanwa mu iyerekwa,mbona ibitarebeshwa amaso y’abantu,ijambo ry’Uhoraho Uwiteka Nyirirngabo rinzaho maze rirambwira riti,mwana w’umuntu,dore za Magigiri z’Umwakagara zimeze nabi cyane,zarunguriwe cyane kubera ijambo ry’Uhoraho watangaje ugashyira ahagaragara ryababujije amahwemo!
Wiringira ijosi rikakubyarira umwingo!
Za magigiri zikomeje kugigira Umuhanuzi Majeshi Leon,zitwaje kwandika za e-mail basaba kuvugana n’Umuhanuzi.Uwitwa James Nkusi,amaze iminsi aneka Umuhanuzi Majeshi Leon,aho yasabaga ko,yamuhamagara ngo bakaganira ko bya mushimisha.Nibwo yahawe igisubizo yuko niba ashaka ko amumahagara bakaganira,ko akwiye kohereza ayo guhamagara kuko ariwe ukeneye ko baganira.


text:
Niki cyatumye Imana yumva guseka kwa Sara?
Mu gitabo cy’ itangiriro tubona ukuntu Imana yagiye yigaragaza mu buryo butandukanye isezeranya Aburahamu n’umugore we Sara kuzabaha urubyaro. N’ubwo yari yaramusezeranije ko azaba sekuruza w’amahanga ntabyiringiro bari bagifite kuko bari bageze mu zabukuru, ariko Imana yerekanako isohoza ibyo yasezeranye ku bayizera.
Aburahamu n’Umugore we Sara ari bageze mu zabukuru,birashobokako bari batagitekereza ko bazabyara ariko Aburahamu yari afite umwana yabyaranye n’umujakazi wa Sara witwa Hagari,Aburahamu akumvako Imana izuzuza ibyo yasezeranye binyuze mu muhungu we Ishimayeli ,ariko Imana imubwirako bitazabaho ,ko ahubwo izamuha umwana we na Sara.(Itangiriro17:17-18)
Mu gice cya 18, Imana yemeje isezerano ryayo yagiranye na Aburahamu iti:“Undi aramubwira ati” Iki gihe cy’umwaka nikigaruka,sinzabura kugaruka aho uri,Sara umugore wawe abyare umuhungu”(Itangiriro18:10).
Birumvikana Sara wari ushaje kandi yaracuze byaramusekeje ndetse ntiyanizerako bizasohora. “Aburahamu na Sara bari bashaje, bageze mu zabukuru, kandi Sara ntiyari akijya mu mihango y’abakobwa.Sara asekera mu mutima ati “ Ko maze gukecura, nzanezerwa ntyo kandi umutware wanjye akaba ashaje?(Itangiriro18-12-12)
Imana yumvise guseka kwa Sara, n’ubwo yasekeye imbere mu ihema kandi akagerageza kubihakana , yabwiye Aburahamu ko ntakinanira Imana , igihe iyo gisohoye isohoza isezerano ryayo.
“ Uwiteka abaza Aburahamu ati: “ Ni iki gisekeje Sara,akibaza ati ‘Ni ukuri koko nzabyara,nkecuye?’ Hari ikinanira Uwiteka se? Mu gihe cyashyizweho, iki gihe cy’umwaka nikigaruka nzakugarukaho, Sara abyare umuhungu.” (Itangiriro18:13-14)
Ese ni iki dukwiye kwigira kuri ubu butumwa ?
Ubu butumwa buratwereka ukuntu Imana iba bugufi y’abantu bayo ititaye ku gukomera kwayo. Biraduha ishusho yo kumenya kubaha Imana no kwizera ibyo yavuze byose, kandi dukwiye kumenyako:
Imana ntiyibagirwa na rimwe isezerano yasezeranye.
Imana yemeje isezerano ryayo ibwira Aburahamu na Sara ko izabaha umwana wabo bwite utari uwo Aburahamu yari yarabyaye ku wundi mugore Hagari. Imyaka n’imyaka yaratambutse, guhera igihe yari yaramusezeraniye ariko ntiyigeze yibagirwa iryo sezerano ,n’ubwo we n’umugore we bari bashaje bageze mu zabukuru.
Imana izi ibiri mu mitima yacu
Sara yasekeye mu ibanga ariko Imana yamenyeko asetse n’ubwo yabihakanye. Nta kintu nta kimwe Imana itareba cyangwa ngo yumve, byose irabizi.
Imana yari izi ko Aburahamu na Sara bashaje,kandi Sara yaraziko yacuze.Imana yashakagako bizera ubushobozi bwayo bwo gusohoza ibyo yavuze, no kwemeza Aburahamu ko nta gihe runaka cyashyizweho cyo kubyara.
Imana ikorana bugufi n’umuntu
Abantu benshi bibaza ko Imana ari umwuka idashobora kuza aho turi ngo tuyimenye kandi ko tutanemerewe guhagarara imbere yayo.
Kuva Aburahamu yizera Imana yari yemerewe kugirana ubusabane na yo, akagirana isano ya bugufi na yo.Yabashije kuyimenya ubwo yamusangaga munsi y’ibiti by’imyeloni,abasha gutegura amafunguro,anayitega n’amatwi.
Muri icyo gihe kandi,Sara na we yagiranye umushyikirano n’Imana ubwo yavugaga imigisha izaza kuri we kugirango yongere agire kwizera.
Uko Imana yari iri ,n’uko iri uyu munsi, izahora ikorana bya hafi n’abayizera. Ntizigera yibagirwa isezerano ryayo yagiranye natwe,izahora yiteguye kutuba hafi mu mibereho yacu, ihora idusaba kuyigirira icyizere ,dukora ibitunganye kandi ko isohoza isezerano ryayo.
Tubifurije umugisha uturuka ku Mana


text:
Ufite Bikira Mariya ntacyo abura – Padiri Eugène Muhire
Abakirisitu Gatolika bo mu mujyi wa Kigali bemeza ko umunsi wa Asomusiyo, usobanura ijyanwa mu ijuru rya Bikira Mariya ari umunsi mukuru w’ibyishimo bidasanzwe.
Byatangajwe n’abahuriye muri Kiriziya ya Mutagatifu Mikayire (St Michel) yo mu Mujyi wa Kigali, ku itariki ya 15 Kanama 2017, ubwo bari mu gitambo cya misa cyo kwizihiza uwo munsi.
Kuri uwo munsi abakirisitu bari buzuye iyo Kiriziya ku buryo bamwe bari bahagaze hanze.
Abakirisitu batandukanye bari bitabiriye iyo misa bahamya ko bemera umubyeyi Bikira Mariya kuko yababyariye umukiza, wacunguye isi; nk’uko umukecuru wari waje muri iyo misa yabisobanuye.
Agira ati “Twemera cyane Bikira Mariya kuko yatubyariye umucunguzi, ni yo mpamvu uyu munsi tuwujyanisha n’ibindi birori bishamikiye kuri kiriziya hanyuma tukajya gusabana mu rugo.”
Uyu mubyeyi yabatirishije umwana we kuri uwo munsi. Avuga ko impamvu iki gikorwa yagihuje n’uyu munsi mukuru wa Asomusiyo ari ukugira ngo uyu mwana azatere ikirenge mu cya Bikira Mariya.
Ati “Impamvu namubatirishije uyu munsi ni uko nifuza ko agera ikirenge mu cya Bikira Mariya, akaba umukobwa w’ingeso nziza, umukobwa utunganye, ushishoza nk’uko Bikira Mariya yabikoraga.”
Padiri Eugène Muhire wasomye misa kuri uyu munsi muri Kiriziya ya St Michel, avuga ko Asomusiyo ari umunsi ukomeye cyane kuko wibutsa abakirisitu ijyanwa mu ijuru ry’umubyeyi udasanzwe.
Agira ati “Uyu ni umunsi ukomeye cyane ku mukirisitu gatolika, kuko twibuka ijyanwa mu ijuru rya Bikira Mariya, umubyeyi udasanzwe kuko yatubyariye Imana. Ni yo mpamvu yajyanywe mu ijuru kuko adafatwa nk’umuntu usanzwe upfa agahambwa.
Buri muntu wese akwiye guha umwanya ukomeye Bikira Mariya mu buzima bwe kuko umufite ntacyo abura, akaboneraho kwishyikira kuri we no ku mwana we Yezu Krisitu uganisha abantu ku Mana Data.”
Kwizihiza Asomusiyo mu Rwanda ngo byatangiranye no kuza kw’idini rya Gatolika mu Rwanda ahagana mu mwaka wa 1900.
Ariko ngo nyuma y’ibonekerwa rya Kibeho ni bwo kwizihiza uyu munsi byafashe indi ntera, ukitabirwa bidasanzwe.
Ibitekerezo ( 8 )
Abasaserdoti bacu turabakunda kdi badufitiye akamaro kanini kuri iyi si y’intizo. Ufite Bikira Mariya koko ntacyo abura
Ibyo KAGABO James avuga nibyo 100%.YESU yasize avuze ko idini ry’imana uzaribwirwa n’imbuto nziza ryera (Matayo 7:16).
Gatulika yera IMBUTO mbi gusa.Urugero,muli 1994,Abayobozi b’u Rwanda hafi ya bose bali ABAGATOLIKA.Nyamara hafi ya bose bakoze Genocide.IBIHUMBI bitabarika by’Abapadiri,bashinjwa gufata abana ku ngufu.Ngizo imbuto z’abana biyita ko ari aba Bikiramaliya.Ntabwo aribyo kuko MALIYA yakoraga ibintu byiza gusa.Nubwo biyitirira MALIYA,ntabwo abazi kuko bakora ibyo imana yanga.Babyita a "wishful thinking".
Ndabaza Padiri MUHIRE.Uravuze ngo "Ufite Bikira Mariya ntacyo abura"?? Ubu se ko mbona ABAGATOLKA benshi cyane ari abakene,abashomeri,etc...?Nawe urabizi neza ko GATOLIKA yakoze amahano menshi ku isi.Uribuka ibihumbi by’abapadiri bo muli Amerika bafashe abana ku ngufu,ku buryo PAPA yasabye imbabazi.Uzi neza ko ABAYOBOZI b’u Rwanda muli 1994,hafi ya bose bakoze Genocide.Ntabwo se bose basengaga MALIYA??
Uribuka Musenyeri mukuru wanyu,Vincent NSENGIYUMVA ko yari umwe mu bakuru b’ishyaka rya Habyarimana,MNRD?Uzi neza ko Musenyeri Perraudin ariwe watwitse U RWANDA muli 1959-1963,agashinga ishyaka PARMEHUTU?Uzi neza ko Padiri SEROMBA ariwe wicishije Abatutsi bali muli Kiriziya yanyu I NYANGE?
Ba Musenyeri n’Abapadiri banyu bashinjwa Genocide uzi uko bangana?Abo bose mvuze,basengaga MALIYA.Intambara zibera mu isi,inyinshi abazirwana ni Abayoboke banyu.Kandi bajya ku rugamba mubanje kubaha UMUGISHA.Uribuka ko muli 1990-1994,Abasirikare bajyaga ku rugamba kurwana na FPR,bose mwabanzaga kubaha ISHAPULE ya MALIYA.Kuki se MALIYA atababujije GUTSINDWA???Ibyo uvuga,nawe uzi neza ko ari ukubeshya kugirango VATICAN ikomeze kuguha UMUGATI.
It is a shame for all Catholics.You must beg a pardon and repent to all Rwandans.
Umva kagabo, nawe si wowe. ntabwo ibyo byose uvuga ari ibikorwa by’uwo mupadiri, yavuze ibyo yagombaga kuvuga.
Ibindi ni ibyo wivugira. uko wemera sinkuzi. ikizima ni uko Bikira Mariya ari Umubyeyi. Imana idufashe.
KAGABO JAMES RWOSE TEGAMATWI NKUBWIRE UMUBYEYI MARIYA MWIHORERE KUMUVUGAHO MENSHI, KUKO NUTAMUHA ICYUBAHIRO AKWIYE ABAKIMUHA BARAHARI.WITA IGIHE CYAWE RERO
Yooo Kagabo.birarenze.gerageza ukiranuke n’umutima wawe kugirango uruhuke.
1. akazi, ubukire n’ibindi materiel ntago aribyo Imana yifuzako tugira. Imana ikeneye imitima yacu et c’est tout. bibaye ibyo ni kwa kundi umuntu akubwira ngo ndagusengera ubone akazi mais non gahari kadahari umutima wange umeze neza aho ndakeye ku Mana.iyo biba ibyo na Yezu yari kuvukira mu bitaro bikomeye ntiyari buvukire mu kiraro. :)
2.biriya warondoye abapadiri bakoze nibyo bakora c’est normale ni abantu erega wagirango bakore kindi ki? ariko ugiye kurondora ibyiza abandi bapadiri bakora nabyo rero nibaza utabona aho ubyandika ngo bikwirwe.(kereka niba ntabyo uzi)
3. ngo ushaka gutokora igitotsi mu jisho ryundi mu ryawe harimo umugogo....
4. Bikira Mariya Dutabare twereke ikiza dusobanukirwe
Iyi mvugo ntabwo ari iya Bibiliya. Ufite Yesu niwe utagira icyabura kuko Mariya kimwe natwe twese tumukeneye kugirango dukizwe.
PLACIDE WE BIKIRAMARIYA SI UMUNTU NKAWE RWOSE UBIMENYE.Ni umubyeyi w’Imana kandi natwe yaramuturaze ngo atubere umubyeyi.akamaro kumubyeyi ndumva ukazi,sawa rero komera